qundao/data-zh-poetry huggingface dataset:
迴途入玉晨觀圖經云周時太史郭真人宅周安得有真人哉有丹井養龍池白馬老君瑞像在焉壁間刻林靈素塵字韻詩戲次二首·其一
作者：陸文圭
朝代：宋

洗凈人間萬斛塵，玉虛壇上夜朝真。
井深莫探丹泉髓，屋小難容老檜身。
符召得龍聊小戲，料分與鶴未全貧。
名山採藥無空返，不見仙方見異人。
迴途入玉晨觀圖經云周時太史郭真人宅周安得有真人哉有丹井養龍池白馬老君瑞像在焉壁間刻林靈素塵字韻詩戲次二首·其二
作者：陸文圭
朝代：宋

太虛自是隔凡塵，惟恨神霄事不真。
泥馬空遺玄聖像，池魚恐是小龍身。
久知天上仙官貴，不救山中道士貧。
舊宅固應存太史，徽稱早已號真人。
追和四絕·其一
作者：陸文圭
朝代：宋

文士多嬰疾與貧，浩然東野即其人。
唱酬從此詩筒簡，炮炙時於藥裹親。
追和四絕·其三
作者：陸文圭
朝代：宋

三十尋思擬學仙，蹉跎已過古稀年。
一生只作邯鄲夢，枕上奇方秘不傳。
追和四絕·其二
作者：陸文圭
朝代：宋

餔餟糟醨醉者多，獨醒無奈衆人何。
寒窗細讀離騷語，遺恨千年弔汨羅。
追和四絕·其四
作者：陸文圭
朝代：宋

卧看山雲起石根，意行隨犬至前村。
廛居自是無人識，何必移家上鹿門。
送丘景唐赴安豐教
作者：陸文圭
朝代：宋

元樞出督宣威地，名姓江淮草木知。
今見聞孫騎款段，去爲博士擁臯比。
詩書澤遠真難繼，功業時來亦可爲。
往事百年無處問，慶豐亭下稻連陂。
送仲華葛兄
作者：陸文圭
朝代：宋

蓉城諸葛何綿綿，一門青紫三百年。
聞孫流落湘江上，手握美瑾懷香荃。
夜行衣綉豈足榮，歸夢皛皛經山川。
君家元有紫荆樹，一枝兩枝枯或妍。
當暑歸來憩其下，俯仰陳迹心茫然。
牆東野人頭雪白，乃翁坐上琴書客。
鳳毛一見眼雙明，豚犬吾兒空自責。
追思老少各時異，坐閲興衰疑世隔。
江湖來往慎風波，他年重會銅駝陌。
送侯仲逵安豐之任
作者：陸文圭
朝代：宋

江上故人今送別，淮頭往事獨凄凉。
陂成孫叔能强楚，城破劉公不負唐。
千載與君期事業，一區憐我老耕桑。
昇平幕府應多暇，書問時時遠寄將。
送信講師
作者：陸文圭
朝代：宋

達士脫名檢，高人落林丘。
體性未應殊，作用終不侔。
講師得三昧，宗學貫九流。
曾對樹說法，解使石點頭。
劫火焚地水，慈雲護松楸。
報恩心種種，閲古事悠悠。
香火三生願，因緣再世游。
文辭重柳請，衣服許韓留。
殷勤翻短褐，博雅愧前修。
送元帥移屯太倉
作者：陸文圭
朝代：宋

十乘元戎又啟行，澄川老稚送傾城。
北風吹轉旌旗影，東海歡騰鼓吹聲。
桑麥千村無吠犬，波濤萬里息奔鯨。
新年鳳詔催歸覲，殿內金甌覆姓名。
送劉中齋孫歸三衢
作者：陸文圭
朝代：宋

百花頭上和羹手，乃祖聲名似孝先。
太息北朝開府老，真成故里爛柯仙。
慶流冢嗣承先澤，學到孫枝又一傳。
野叟臨岐無別語，勤修世業復青氈。
送劉侯之官吉州
作者：陸文圭
朝代：宋

暨州美政不三年，江右遺民借二天。
皂蓋朱旙新牧守，青原白鷺舊山川。
邦衡奏疏雲中有，永叔詩章洛下傳。
故里諸孫無恙否，下車第一表先賢。
送劉青璧湖北道按察
作者：陸文圭
朝代：宋

飄然南去客，使者趣揚舲。
白帝秋雲滑，黄牛暮雨腥。
尋詩行楚甸，問酒宿巴汀。
北道人多朴，無詞到訟庭。
送北禪釋天泉長老入燕
作者：陸文圭
朝代：宋

金身夢覺白馬東，西來禪教各一宗。
講師高據獅子座，緇素群集驚盲聾。
天華咫尺飛墜地，夜燭神光滿室紅。
遠師道林嗣宗風，專談義學離禪鋒。
三葉五性總超詣，一枝擘與天泉翁。
不泥筌蹄求解脫，不執文字迷本空。
黄梅四月上盧龍，騎馿不下莫相逢。
徐州麥飯足可飽，青州布衫誰與縫。
盧溝橋邊石頭滑，飛錫徑入明光宮。
手揮玉麈天顔喜，身被紅綃帝渥濃。
回頭却笑虎丘石，夜半不憶寒山鐘。
君不見懶殘昔住衡山峰，使者召之終不從，天寒垂涕石窟中。
送句景范教授之官澧浦
作者：陸文圭
朝代：宋

南楚離騷國，清風澧有蘭。
相從泮水樂，獨棹一江寒。
遠地重逢少，新知欲別難。
高平讀書室，好爲掃荒殘。
送吏員遷調松江
作者：陸文圭
朝代：宋

吏員務選才具良，不問他邦與吾鄉。
珠金出産已足貴，蘭桂移根亦自香。
諸君此行良不惡，居家何如宦游樂。
季鷹曾憶松江鱸，士龍空歎華亭鶴。
昔人還鄉苦不早，今人離鄉涉遠道。
漁舟泛澤青茫茫，客衣吹霜白皜皜。
朱甍結構井邑富，畫戟清閑官府好。
紛紛刀筆心自厭，落落功名身未老。
要看入海運大鵬，不恨出山成小草。
送吳仲寶入京
作者：陸文圭
朝代：宋

余年長汝父，汝季復余從。
季也難爲兄，文史日從容。
兄也實競爽，立身期亢宗。
可念玉雪子，五月上盧龍。
棗榆曝西日，塵土吹炎風。
爾欲副爾志，安得寧爾躬。
有方遊可遠，揚名孝乃終。
歸來拜嘉慶，我酌壽汝翁。
送吳仲魯回烏江二首·其一
作者：陸文圭
朝代：宋

老人白帽子青衿，二水相滋兌澤深。
易學已隨丁氏去，金蘭何日慰同心。
送吳仲魯回烏江二首·其二
作者：陸文圭
朝代：宋

黄田西望歷陽城，風水蕭蕭數日程。
紙上陳言刊落盡，滄浪時聽棹歌聲。
送吳君遠
作者：陸文圭
朝代：宋

暨陽幕職無他奇，置薤一本水一盂。
鐘鳴張燭起署事，坐看日落庭西隅。
雁行鉗紙走却立，高懸明鏡分絲銖。
長官堂上口嘯諾，時時隔舍聞歌呼。
荒村人閒花自落，圜扉晝靜草欲蕪。
褰帷使者上治狀，爲出清冰置玉壺。
小兒踉蹡老翁怒，細問代者如君無。
楚苔漬雨古驛寒，酒酣寫出陽關圖。
君行上馬慎勿驅，梅水綠漲南興湖。
送吳子長入京
作者：陸文圭
朝代：宋

乙亥江城守宵遁，連營錦帳排鋒刃。
丁男釋耒兒女啼，朱門一夕黄金盡。
我時擁卒護鄉井，紵袍白馬君來省。
石牀試劍人血腥，地爐傳酒牛炙冷。
手揮談麈看落月，平明索飯出門別。
虎林山頭却寄書，一字不問家何如。
乾坤風雨旦復旦，家家昇平喫飽飯。
君才筦庫久繁劇，我老詩書更憂患。
肯將出處問猿鶴，自覺高低笑鵬鷃。
浩蕩炎風扇區野，斜日征鞍古榆下。
功名不復念遠道，富貴自覺顔色好。
俯仰疇昔予何言，梅雨敲窗濕詩草。
送吳寬齋併謝惠詩
作者：陸文圭
朝代：宋

衰年八十一，草露骨垂朽。
有客款荆扉，甘言許吾壽。
假如活百歲，祇欠十有九。
辛勤拋書冊，散誕耽棋酒。
時時課小詩，不自覺妍醜。
袖中出新句，見客驚欲走。
反顧仍疾讀，佳處輒肯首。
呼兒急傳觴，晚喜得此友。
久之來告別，秋懷掛衰柳。
百金無所贈，五言聊藉手。
送吳次尹惠州巡檢
作者：陸文圭
朝代：宋

萬古羅浮洞，江樓著老坡。
子西相繼出，廷秀晚經過。
欲訪先賢去，其如遠道何。
天寒與君別，莫聽扊扅歌。
送周子華南歸二首·其一
作者：陸文圭
朝代：宋

江城少公事，幕府得詩人。
乍見顔如舊，相思意轉親。
不堪時事改，贏得鬢毛新。
後夜孤舟別，西風漾月輪。
送周子華南歸二首·其二
作者：陸文圭
朝代：宋

此日與君別，重逢未有期。
衰年行欲盡，近事或難知。
浩蕩風雲會，蕭條草木悲。
三吳多俊傑，試與問安危。
送周宣差除陝西廉訪僉事
作者：陸文圭
朝代：宋

昔人比貴宦，綉錦以爲衣。
當晝與夜行，故鄉歸不歸。
每評會稽章，不及相州記。
公今往三秦，身是綉衣使。
玉衡直而平，寶瑟和而清。
當知九州外，生此千人英。
南人去勿悲，西人來勿喜。
明年當入覲，垂紳佐天子。
送唐子華
作者：陸文圭
朝代：宋

海內多英俊，交情得似君。
慇懃別後語，嗚咽病中聞。
吟棹秋溪月，歸帆晚浦雲。
可憐江樹隔，何日更論文。
送唐孟方教授三首·其一
作者：陸文圭
朝代：宋

泮水三年惟飲水，不知芹藻味何如。
群鴞無故爭桑葚，挾彈何人莫問渠。
送唐孟方教授三首·其三
作者：陸文圭
朝代：宋

城東老圃舊書生，緊閉柴門懶送迎。
獨袖篇詩與君別，相看白首不勝情。
送唐孟方教授三首·其二
作者：陸文圭
朝代：宋

禦兒溪北浣征衣，重拂蒼苔舊釣磯。
有弟對牀思久別，呼兒置酒話遲歸。
送嚴簡卿之燕爲司徒掾
作者：陸文圭
朝代：宋

漢儒多辟司徒掾，掾屬雖卑地望高。
聞有袁安在公府，可無陳寵作辭曹。
修鯨未肯隨鱗介，威鳳終須現羽毛。
少壯功名當拾取，金臺落日射征袍。
送嚴陵邵叔忠學錄歸侍二首·其一
作者：陸文圭
朝代：宋

薄官如秋菰，冷淡不堪食。
學宮如傳舍，敝漏棲不得。
訪君橋水東，一榻可容膝。
中吳多佳士，三載誰與適。
可憐泮林鴞，止醉桑葚黑。
束書歸去來，釣臺秋風夕。
送嚴陵邵叔忠學錄歸侍二首·其二
作者：陸文圭
朝代：宋

黄甲舊書生，明廷推一鶚。
歲莫戢羽翰，靜聽華亭鶴。
盛衰今昔異，出處老少各。
乃翁信奇士，之子亦不惡。
斥鷃伏卑枝，寄聲謝寥廓。
送天台陳審中
作者：陸文圭
朝代：宋

陳爲台望族，不數謝與錢。
此以科甲貴，彼以婚姻連。
吾猶及乃祖，執鞭慕先賢。
亂後識嚴君，握手吾同年。
事功竟落落，世慮日日煎。
衣冠一不振，抱恨埋重泉。
君如丹鳳雛，五采何翩翩。
久客滄江上，窮秋思浩然。
文運今再明，六甲一周天。
老我終白屋，看子收青氈。
浙水東西流，北風送南船。
赤城幾日到，雁影夕陽邊。
送宋春卿之官湘陰
作者：陸文圭
朝代：宋

乾霜落丹楓，潮水清且淺。
雅志君山高，離思湘江晚。
利名登津要，孤介分疏遠。
來暮彼雖嗟，去思此難挽。
何當升臺端，繡斧煩臨遣。
送州官解任
作者：陸文圭
朝代：宋

小郡凋零不可爲，長官賢厚莫能欺。
政聲鄰邑皆傳說，心事同僚盡得知。
堪笑青蠅工點污，敢將白璧强瑕疵。
清時公論終難冺，遺愛空留去後思。
送師本竹
作者：陸文圭
朝代：宋

魯國幾男子，陋巷稱顔淵。
簞食何從出，頼有負郭田。
養志本無求，求人志可憐。
蜀翁古奇士，束書裹寒氈。
客來擁氈坐，客去挾書眠。
索供廣文飯，催送司業錢。
玉瓶何處酒，翠釜誰家烟。
我乃遭數奇，彼胡鍾美偏。
厄窮不自憫，靜退猶爲賢。
揖士撤講席，呼兒買歸船。
後游記何日，今別已高年。
感翁出處跡，撫几心茫然。
握手出門去，梅雨暗江天。
送干壽道同知北上
作者：陸文圭
朝代：宋

甲寅詔下興賢才，吳中多士轟春雷。
門外鵠袍那可數，一人獨上黄金臺。
宦途詰曲容不得，直向東海窺蓬萊。
蓬萊水闊雲氣浮，眼看健翮摩天游。
故鄉六載不歸去，老盡西風菊徑秋。
歸來四壁亦不惡，人羨錦衣君不覺。
館娃茂苑正凄凉，古汴黄河復漂泊。
問鄉安在遲一見，承恩內直金華殿。
從容薇閣演絲綸，花間應隔同年面。
自恨山中老樗櫟，擁腫不堪逢匠石。
枯梢無復起春風，一生空負吹噓力。
送廣平孫教授
作者：陸文圭
朝代：宋

廣平河水北，古暨浙江南。
兩地音郵闊，三年官况諳。
采芹聊共樂，食蘗豈能甘。
別酒黄梅浦，情懷老不堪。
送張仁卿二首·其一
作者：陸文圭
朝代：宋

四海張公子，騰書盛贊賢。
論心纔幾日，屈指遂經年。
鶩案翻新牘，雞窗理舊編。
遲君得小暇，已索贈遊篇。
送張仁卿二首·其二
作者：陸文圭
朝代：宋

作縣徒勞爾，飛黄服短轅。
棄官真不惡，惜別却無言。
再試知何地，孤生老是村。
去逢南國友，梅嶺正花繁。
送張仲實
作者：陸文圭
朝代：宋

持斧上東山，伐木鳥群呼。
道義不相敦，朋友良可無。
嗟我聚糠粃，從君味膏腴。
方轡蹈先軌，聯綬趨正塗。
事功期遠致，詩翰亦小娛。
但令交久長，不恨別須臾。
歲律陰崢嶸，客程路盤紆。
人事况寡歡，月異時復殊。
疏梅憶孤嶼，新柳懷清湖。
送張子野
作者：陸文圭
朝代：宋

江淮落南俯閩嶠，山水相背風馬牛。
間關草就北征賦，日暮彈鋏君何求。
袖中漫刺通姓名，猶及慶曆思中州。
子京永叔老交友，白首鶑燕陪風流。
今無花月聽水調，但見滿目森戈矛。
長歌送君萬里游，天荒地老令人愁。
送張慎與歸海陵侍養二首·其一
作者：陸文圭
朝代：宋

湖風吹柳絮，記別一年餘。
君出當歸養，吾窮久索居。
乍逢論繾綣，欲別又躊躇。
一葦長江隔，時時卜鯉魚。
送張慎與歸海陵侍養二首·其二
作者：陸文圭
朝代：宋

英才銷落盡，世事一凭欄。
以我相思切，知君欲別難。
暮雲南國暝，早雁北江寒。
獨羨萊衣樂，春風鬢未皤。
送張文友州判
作者：陸文圭
朝代：宋

太息君侯有祖風，棲棲五載簿書叢。
功臣昔繪雲臺上，循吏今標漢傳中。
綠水江風送行色，紫金關月照孤忠。
預人家國非吾事，但喜詩書氣味同。
送徐允伯
作者：陸文圭
朝代：宋

古有淳寂鄉，君與陶阮到。
每評伯倫頌，謂勝周公誥。
山間童負鍤，臺下人拾帽。
短鞭跨遼碣，破毯眠雪窖。
歸來四壁立，挾冊坐鄉校。
悠悠泮宮水，羹有芹可芼。
案上方醉吟，室中已饑告。
長缾卧虛簷，破釜架空竈。
翠眉方與齊，赬頰忽自悼。
愁踏布衾裂，羞拆海圖倒。
先生樂陶然，美睡呼不覺。
達士多迂拙，庸兒競嘲噪。
豈知海上鯤，姑隠霧中豹。
歲晚空齋人，杖屨辱相好。
百錢呼兒沽，一榻爲君掃。
浩興忽長歌，衰意亦旁譟。
銜杯孤月落，椎壁四鄰閙。
明當遠行役，寒雨映客棹。
秋江蒲稗深，佇子平安報。
送徐舜輯
作者：陸文圭
朝代：宋

彥霖父子魏公客，持國之兄招不得。
豪華落盡漳水流，主人眠石扃醉白。
天傾地坼古今愁，浣花窮殺老參謀。
窗寒雪壓燈昏夜，門靜蟲吟葉落秋。
平生故人渺江浦，誰往省之遣宗武。
惜哉赤白兩洪崖，敢道交情棄如土。
回舟蘋浦思依依，空憶桃花鱭鱠肥。
竹西騎鶴不可去，西州萬里將安歸。
南山之陽木已老，南山之陰木尤槁。
不信春風吹不蘇，珍重歲寒宜自保。
送朱伯海入京
作者：陸文圭
朝代：宋

燕黍寒生春未回，可堪早別故園梅。
新豐斗酒馬周去，京兆束書韓愈來。
賦就不須呈狗監，敕除先合拜鸞臺。
青雲附驥非吾願，自守書燈撥冷灰。
送朱鶴皋入京
作者：陸文圭
朝代：宋

故人天上調金鼎，應念先生苜蓿盤。
博士不煩重講席，拾遺無復歎儒冠。
蓬萊海闊還須險，太華峰高不道寒。
茅屋三間老書客，逢人懶問日長安。
送李正齋
作者：陸文圭
朝代：宋

龔黄吁已遠，循吏捨公誰。
卧轍留行色，歸裝減到時。
朝爭馳薦剡，郡議立生祠。
寂寂燕臺客，難酬國士知。
送李義夫出遊二首·其一
作者：陸文圭
朝代：宋

梅花卸玉春寒淺，柳色描金雪意消。
老子偶然詩興動，又挑行李過溪橋。
送李義夫出遊二首·其一
作者：陸文圭
朝代：宋

與君丱角志相期，歲晏行藏各有違。
老樹晚花空自媚，秋林病葉更先稀。
時情淡薄元無味，世路艱危總是機。
門外北風吹自冽，旅人瑣瑣欲安歸。
送李義夫出遊二首·其二
作者：陸文圭
朝代：宋

三千丈髪從渠脫，九十日春須我遊。
出却草堂三五里，囊中無得一錢留。
送李義夫出遊二首·其二
作者：陸文圭
朝代：宋

少年有志東山卧，晚歲方圖北海遊。
餬口饑寧甘半菽，拄胸氣尚食全牛。
問唐元振今誰在，欲趙平原何處求。
赤白洪崖兩相厄，不妨詩句各風流。
送楊伯可
作者：陸文圭
朝代：宋

齊魯多平原，江浙田高下。
戢戢如魚鱗，土籍誰主者。
富人擅其利，失業憫孤寡。
方今用周禮，天官出經野。
古法雖可行，必得奉行者。
楊君古循良，暨陽小民社。
原隰遍咨詢，辭色每寬假。
經營始不擾，期集乃多暇。
實惠甦困窮，先聲走豪霸。
隴牛閒卧晝，邑犬不驚夜。
當年經行處，愛此憩棠舍。
鳩功首上計，列郡居其下。
傾城出送君，饑童控羸馬。
坐中有狂生，出位獨難咤。
均爲受廛氓，關市不親稼。
鄉胥上下手，輕重意取捨。
仁公力救弊，立法宜少借。
聖朝天廣大，焉用究纖罅。
議政罪甘誅，矧避官長駡。
送楊伯可赴省
作者：陸文圭
朝代：宋

秋水芙蓉幕，時聞嘯諾歌。
簿書精力盡，臺省故人多。
別酒禁愁得，交情奈久何。
懷君四德備，廉正復謙和。
送楊起之安豐錄判
作者：陸文圭
朝代：宋

芍陂茫茫古邊城，雞犬相聞今樂土。
交兵往事空流水，避亂居民尚遺堵。
似聞此地歲豐穰，要得清官手摩拊。
君才天馬足神駿，老大去年參選部。
閩中實歷禆風憲，淮右先聲動官府。
爭看祖道車騎衆，力疾登途霜月苦。
牆東故人懶出門，濁酒黄花對誰舞。
送汪太無道人
作者：陸文圭
朝代：宋

面带青山色，道人何處來。
一壺懸日月，兩袖裹風雷。
鉛鼎養活火，寒爐撥死灰。
出尋方外友，不語又空回。
送焦君實之采石學官
作者：陸文圭
朝代：宋

江水日以遠，山花日又新。
先吾不復少，後我皆成人。
之子如良金，出礦以精純。
又如山中木，始遇雪發春。
送子啟長途，跋子升華津。
青雲題柱客，白髪倚閭親。
有志皆騰逸，非才獨隠淪。
山林雙鬢古，井臼一生貧。
宇宙無窮事，行藏各自身。
因風傳短句，望月弔詞臣。
送王安之無錫州判
作者：陸文圭
朝代：宋

龍峰鄰吾州，赤子久失乳。
或加手斵削，誰肯頂摩拊。
有客來嘉禾，談我讀書塢。
口稱王侯賢，可配循吏古。
廉不受私謁，公不畏强禦。
素秋下嚴霜，陽春沃膏雨。
澤國鱸正肥，山泉茗尤苦。
州縣徒勞人，揚歷安足數。
莫思金带橫，長學彩衣舞。
送王居實遊金陵
作者：陸文圭
朝代：宋

破氈吟雪擁清寒，有客虬髯急扣關。
歲月蒼茫千里暮，乾坤博大幾人閑。
依乘自許風雲際，邂逅相逢草澤間。
西上月林春未半，白鷗黄鵠看江山。
送王縣尹之官湘潭
作者：陸文圭
朝代：宋

江亭重執手，雪壓暮潮平。
臺閣踰三載，絃歌又一城。
遺鄉因楚俗，令尹似湘清。
別駕余知己，分廷託寄聲。
送王行可赴宣城學官
作者：陸文圭
朝代：宋

閉關坐十年，扣門得一士。
自言貧爲養，非謂學優仕。
執手問何之，贈言聊復爾。
清溪生芹藻，流入泮宮水。
先令我清心，次令人潔己。
鑄金師範巧，琢玉士習美。
六經懸日月，顔孟元不死。
君欲從之遊，青燈茅屋底。
相逢莫相問，擾擾鼓篋子。
送班同知
作者：陸文圭
朝代：宋

專城鎮西土，世祿食南方。
紈袴洗餘習，簪纓襲舊芳。
高風仰喬木，遺愛指甘棠。
他日循良傳，應留姓字香。
送留君玉高雲卿自江陰遷松江四絕·其一
作者：陸文圭
朝代：宋

二君才斡俱優裕，數載相從意未休。
短棹西風吹過泖，相思霜月落南州。
送留君玉高雲卿自江陰遷松江四絕·其三
作者：陸文圭
朝代：宋

老我卑枝甘伏鷃，羨君喬木又遷鶑。
清平官府無公事，分我絲蓴一箸羹。
送留君玉高雲卿自江陰遷松江四絕·其二
作者：陸文圭
朝代：宋

江浦買鱸秋正美，山亭聞鶴夜尤清。
送君此去因懷古，海水東來意未平。
送留君玉高雲卿自江陰遷松江四絕·其四
作者：陸文圭
朝代：宋

暨州風土今非昔，安得珠犀賈客船。
莫笑歸裝無一物，江頭魚蟹亦論錢。
送祝君晟之官昌化
作者：陸文圭
朝代：宋

九里河梁昔携手，酒酣共折城南柳。
春風六載忽吹過，浮雲萬事無不有。
餘生閉戶忍寒餓，薄宦隨方困奔走。
徑從蓮幕換青衫，猶勝兔園嘲白首。
我床昨夜破却甕，君印何時大如斗。
肯將車服耀故人，未覺來往煩佳友。
從今出處可忘言，柳邊重飲城南酒。
送祝君晟湖州提領案牘
作者：陸文圭
朝代：宋

幕府今何處，青山水繞城。
烏程有美酒，還肯餉春耕。
送節之衡之兩舍人入燕
作者：陸文圭
朝代：宋

龍駒鳳雛兩陸子，並駕秋風鞭騄駬。
老眼一見失驚喜，定知乃翁元不死。
生子真足慰人心，景升諸兒豚犬耳。
滿朝譽翁不容口，世祿固應傳不朽。
爲官豈計多得錢，取印終須大如斗。
我是韓家十八郎，里中曾拜北平王。
碧梧停鵠已飛去，玉雪娟娟今在傍。
往事傷懷淚如水，矻矻窮年吾老矣。
欲追霞佩小頡頏，手倦束書携不起。
送經之偕義齋兩舍人入燕併呈善之待制
作者：陸文圭
朝代：宋

君馬三渡白溝河，溝水東流青草多。
踞鞍顧盼聊試耳，伏櫪悲歌奈老何。
古人千金重然諾，把臂况受生死託。
肯先申白獨辭楚，且伴機雲雙入洛。
道遠始知離別苦，地僻應思宦游樂。
榮名日久當日厭，浮生花開又花落。
平世應無戰國材，選賢何日到金臺。
寄聲玉堂老仙伯，桂樹秋風歸去來。
送羅秋崖
作者：陸文圭
朝代：宋

宰相昔起富春山，門生四海皆達官。
牋書爭寶朵雲樣，題詩便隔紗籠看。
知君相與有瓜葛，絕口不道人所難。
何不跨鼇上金鑾，胡爲采芹坐江干。
群鴞飛來爭野葚，三鱣不足供朝餐。
人生榮悴何足歎，海水會使桑田乾。
當軒下馬昔日盛，閉門羅雀今朝閒。
群兒瑟縮手不熱，先生落魄氈猶寒。
范陽城南丹旐歸，何人送者車班班。
羊曇獨灑西州淚，孟嘗空感雍門彈。
老樹春殘蝴蝶去，滄江歲晚白鷗還。
北風吹雪被長巒，詩囊酒榼隨征鞍。
請君讀詩飲美酒，歸日謝客牢閉關。
世間萬事不須問，西湖柳色差可觀。
送華仲實譯史入京
作者：陸文圭
朝代：宋

蒼頡何代人，後乃有冰斯。
智者能創物，此理不復疑。
國朝重文字，設官如經師。
君才實楚産，北學尤恢奇。
冥鴻登翰音，威鳳呈羽儀。
青雲睨子貴，皓首笑吾衰。
尚白玄空守，飛黄勢莫追。
祖行遲出郭，東畎正耘耔。
送葉仲實赴鹽官州判
作者：陸文圭
朝代：宋

我舟餘杭遊，君馬薊北驟。
我衣素染塵，君衣錦炫晝。
江湖著閒散，郡國需雋茂。
才高真小試，儒腐乃大繆。
鞭讓祖生先，策甘之反後。
送葉敏卿提領
作者：陸文圭
朝代：宋

牆東老檜屋三間，几案亭亭背遠山。
時事浮雲蒼狗變，機心滄海白鷗閒。
歸與乍出紅蓮幕，行矣催歸玉筍班。
老子婆娑今得計，底須坐客唱陽關。
送衛月山歸鄉
作者：陸文圭
朝代：宋

臚傳居第一，科目艷當年。
慷慨誅奸佞，從容秉政權。
諸孫今白屋，舊物止青氈。
幾見黄粱熟，何當鐵硯穿。
書聲月廡下，燈影雨窗前。
學者師王式，時人老伏虔。
不令官濟濟，空負腹便便。
桑葚鴞偏惡，桐花鳳可憐。
縱無當食祿，猶有可耕田。
卒卒纔傾蓋，依依願執鞭。
二翁俱耄矣，一別重凄然。
握手出門去，桂花香滿船。
送袁仲野赴毘陵
作者：陸文圭
朝代：宋

儒吏不相得，異器如薰蕕。
儒視吏不屑，吏嫉儒爲仇。
俗儒不知變，譊譊孔與周。
事叢委不理，言大怍不酬。
嗟乎鉛槧生，謝此刀筆流。
安得經濟手，一洗吾儕羞。
當路有達官，鄰境逢仁侯。
留情案牘間，舉人拔其尤。
君抱汲古學，才識推兼優。
肯隨雞鶩爭，會偕鸞鵠游。
高風動寥廓，茲土豈淹留。
獨憐老知己，青燈守荒丘。
不堪明時用，空懷當世憂。
斯文付後死，已矣復焉求。
送趙季舒之燕
作者：陸文圭
朝代：宋

有客東南來，白馬嘶北風。
問客將何之，舉鞭指盧龍。
云是漢家子，出入明光宮。
古宮今焉在，廢堵生秋蓬。
送輔若晦南遊
作者：陸文圭
朝代：宋

天令中和春，錦花柳絲織。
江山回淑氣，車馬有行色。
問君今何之，白髪在高堂。
韔弓箙兩矢，出門志四方。
丈夫信有志，遊近不堪遠。
錫穴綆冷泉，館娃弔荒畹。
青青三吳道，急雨飄客衣。
縱無譏小草，恐有遺當歸。
送道成北遊
作者：陸文圭
朝代：宋

從游十載前，總角君尚少。
相逢十載後，我鬢雪爭曜。
修鱗縱巨壑，倦羽落荒嶠。
盛衰各自異，巧拙更相誚。
義理浩無涯，經綸孰知要。
立身如處女，被服善窈窕。
止令公子慕，莫博千金笑。
送郝仲明代歸
作者：陸文圭
朝代：宋

古之州縣吏，久任各稱職。
任久則化行，吏與民相得。
民或不安業，咎在吏數易。
代者如傳舍，吏民不相識。
王嘉朱浮疏，每讀三太息。
暨城有賢佐，溫良而端直。
爲政知大體，人方飲其德。
瓜猶未及期，旌已催行色。
中州固多士，此士去可惜。
老稚候城隅，相邀卧車側。
送郭仁卿之官三衢
作者：陸文圭
朝代：宋

憲府自清要，胡爲墮冗曹。
平反猶用恕，糾錄肯辭勞。
才富家何瘠，官卑志愈高。
青雲遲得路，勝我落蓬蒿。
送錢君瑜歸嘉禾
作者：陸文圭
朝代：宋

海東有孤鶴，玉羽青冥間。
衝風揚黄塵，吹落蓉城山。
蓉城何寥廓，山木多高寒。
石泉翳荒蘚，飲啄常苦艱。
矯首復南飛，凉秋生羽翰。
願隨鴻鵠游，不共雞鶩餐。
嗟爾不群志，全身良獨難。
遠避鷹與鸇，近防弋與彈。
仙機縱不誤，雲路終漫漫。
送長蘆穆生歸鄉來別
作者：陸文圭
朝代：宋

聞君返桑梓，老我屏丘樊。
命駕輕千里，臨岐贈一言。
爲山方進簣，有水必觀瀾。
顔孟千年在，遺經得盡繙。
送陳公南之松江并柬山齋
作者：陸文圭
朝代：宋

我衰惜別離，數日輒作惡。
老懷自當爾，嘗恐兒輩覺。
君器如璠璵，似可寘臺閣。
莫辭簿書苦，亦有宦游樂。
久厭黄田魚，去聽華亭鶴。
亭下有高士，滴露草玄學。
持詩道甫訊，進拜復前却。
問我今何如，癡頑勝如昨。
送陳子高
作者：陸文圭
朝代：宋

稜稜玉壺冰，瑩潔絕纖罅。
無人手自將，寘之霜臺下。
海東聞鶴唳，清思方在野。
遲明有公事，匆匆催上馬。
送陳茂卿赴興國教授
作者：陸文圭
朝代：宋

彭城陳師道，三州一學官。
高文曾蘇敬，偉節章趙歎。
百世有斯人，嫡孫承後山。
君材中梓漆，壤錯榛與菅。
藻芹味苦淡，輒當粱肉餐。
莫終三釜養，竟墮一氈寒。
榮枯數前定，出處身兩難。
腐鼠或青冥，枳棘棲孔鸞。
升高足易蹶，恬處寢亦安。
逆君散花洲，西上捲雪灘。
臯比第一義，子佩正聚觀。
士方從北學，音已變南冠。
俎豆器疑朴，詩書味轉酸。
何人力不變，此道獨追還。
金溪有陸叟，昔仕乾淳間。
送陸同知北上二首·其一
作者：陸文圭
朝代：宋

浙尾带荒江，土與材俱薄。
吳季獨終隠，楚黄亦晚錯。
餘子不足數，眼明見卓落。
騄駬初歷塊，青萍新淬鍔。
齒少逾老心，事邇存遠略。
百金重氣義，千里赴言諾。
可期功名會，兼受生死託。
宦途入幽薊，詩句留殿閣。
出佐紫陽城，一麾真小却。
炳燭照吏奸，良劑痊民瘼。
一庭秋水凈，萬戶春風樂。
河內泣留恂，并州永思郭。
歸裝乍林丘，趣騎已沙漠。
梅花古驛寒，別酒故人酌。
徑北道邳徐，迂西趨汴洛。
宮闕臯盛麗，山川想寥廓。
成臯歎楚戰，砥柱窺禹鑿。
舊邦弔二虢，古邑辨三亳。
望諸墓猶存，戲馬臺如昨。
燕趙誇蛾眉，雲代珍狐貉。
壯士多屠沽，逸人或岩壑。
訪古記宜勒，登高賦須作。
訂訛青簡在，得句錦囊著。
明年衣繡歸，頗願聞其略。
鴻鵠看高翔，苕枝伏燕雀。
贈言愧非顔，出處其志略。
送陸同知北上二首·其二
作者：陸文圭
朝代：宋

淳風日已薄，恩義不相維。
吏無得於民，民顧吏有辭。
政化本不立，刀筆事愈卑。
李侯今之人，而行古所爲。
外有屠嘉直，內無五倫私。
鋤奸如惡草，護民猶嬰兒。
瀹河甦彼旱，勸粟哺爾饑。
從容方報政，代者俄及期。
庸吏推不去，良吏去復思。
誰歟觀民風，入境採吾詩。
送陸誼齋按察
作者：陸文圭
朝代：宋

使星出照三吳地，原隰馳驅遠有光。
鷹擊何如學鸞鳳，狐多且莫問豺狼。
懷金昌邑難污震，置酒清河反怒章。
今日故人無請託，他年鴻燕勿相忘。
送顧伯玉麻陽簿
作者：陸文圭
朝代：宋

放州清江閘，及此新雨凉。
故人得邂逅，好語傾肺腸。
惜哉廊廟器，漂泊落湖湘。
前途阻勳業，末技呈詞章。
營營百年短，浩浩萬古長。
共惜天下寶，得志無相忘。
送馬伯亨西省郎中
作者：陸文圭
朝代：宋

驚吾學問非少年，羨君功業當壯年。
曾聞雞聲共起舞，老我輸君獨著鞭。
臘寒枯柳不堪折，欲別未別心茫然。
關塞黑風虎方嘯，江湖白浪龍正眠。
洪都西統數千里，俊乂如林足驅使。
好將舊榻拂塵埃，佳客可能無孺子。
送魏叔華歸杭州得行字·其一
作者：陸文圭
朝代：宋

青山出郭兩相迎，潮去潮回客子程。
門外送車今幾輛，筵中祝酒已三行。
對牀有弟酬佳約，擁髻何人訴別情。
桂樹結花當灑掃，重來曾指白鷗盟。
送魏叔華歸杭州得行字·其二
作者：陸文圭
朝代：宋

杜康橋下水如傾，九里岡頭路轉城。
風雨小樓清夢遠，山河古道幾人行。
別懷漸覺傷安石，祖席何曾傲正平。
珍重去逢南國友，爲言白髪老書檠。
送魏叔華歸越
作者：陸文圭
朝代：宋

閲世滄江上，柴門幾送迎。
雲泥雖異路，車笠見交情。
春雨西興渡，梅花古粵城。
寄聲賣樵叟，莫羨錦衣榮。
送麻姑山道人
作者：陸文圭
朝代：宋

麻姑一女子，處處有仙壇。
地古留遺跡，君今住此山。
流泉清澗底，落日亂峰間。
聞有蔡經者，時時得往還。
送黄子高如泰州謁朱南伯
作者：陸文圭
朝代：宋

采采江蘺步石磵，東望海堤青不斷。
故人泮上誰飲酒，尺素不來魚尾短。
黄子卓犖文更奇，命駕千里赴相思。
長江鳬雁不足數，曠野虎兕將何之。
景德寺前讀書閣，彥國九原不可作。
寄聲故人加餐食，昨夜秋風淮水惡。
送黄子高常熟教授
作者：陸文圭
朝代：宋

儒科一廢四十年，甲寅詔下初興賢。
雞窗夜半同起舞，竟讓祖生先著鞭。
去乘騄駬首燕路，歸騎赤鯉游琴川。
川中疑有古文學，子游故里今依然。
采芹思樂絃且歌，官况雖清奈冷何。
省臺衮衮豈足羨，燕雀喧啾入網羅。
殘春積雨困花柳，天氣昏昏如中酒。
怕逢北客問新事，更恨東人奪佳友。
暮年離別意鮮歡，追思得失空長歎。
詩成寫寄掩關卧，夢逐飛絮黏征鞍。
送黄雲心游松江
作者：陸文圭
朝代：宋

吾宗兩才子，世亂身不免。
絕憐華亭鶴，竟類東門犬。
客行因弔古，寒日下荒坂。
井邑今豪雄，往事海濤遠。
送龐西山
作者：陸文圭
朝代：宋

行李不盈車，西風兩鬢華。
歷官多在考，歸蜀已無家。
人去空芹水，舟行及藕花。
飛騰君有日，吾計老桑麻。
連日食粥兒輩慍見示之以詩
作者：陸文圭
朝代：宋

抄書燈下語吾兒，歉歲艱辛汝未知。
坡老忍饑常并日，少游厭粥亦多時。
但令後世師吾儉，深怪諸人遺以危。
天意從今吾儘解，窮人大抵欲昌詩。
過朝天門留題茶肆壁
作者：陸文圭
朝代：宋

飛龍殿闕何崔嵬，黄鬚龍種去不回。
只見長安不見日，不聞人從日邊來。
軟紅濕雨騰香霧，歌童舞女錢塘路。
沙磧秋乾雁落群，日光寒薄西風暮。
郡幕請講書和药房先生韻
作者：陸文圭
朝代：宋

不爲祁寒暫輟冬，肯移蓮幕下芹宮。
深青豈必從藍出，美玉何煩就石礱。
殘雪五更侵几白，一燈深夜照書紅。
他年共赴長安召，正恐諸儒却誚通。
鑒止堂
作者：陸文圭
朝代：宋

流水涓涓止水停，要令漱玉結層冰。
深溪不泛桃花出，誰識仙源在武陵。
闕題
作者：陸文圭
朝代：宋

區區抱甕不辭勞，俯仰安能似桔槔。
兒子從教耀車服，丈夫何用樹旌旄。
但思有酒身無事，始信求田策最高。
妄想虛憍無處著，退然斂手是英豪。
除夕二首呈北溪·其一
作者：陸文圭
朝代：宋

臘雪窮途一月中，明朝老鬢又春風。
遥知兒女團圞處，飲遍屠蘇憶乃翁。
除夕二首呈北溪·其二
作者：陸文圭
朝代：宋

杯盤今日偶相逢，客路飄飄過一冬。
爲問玉堂春帖子，不知學士有誰供。
雅宜山在城西五十里有德慶庵在其下穹窿山福順寺長老紹堯翁作詩取以雅宜爲號求詩
作者：陸文圭
朝代：宋

雅宜山低一拳石，氣壓華嵩千丈碧。
不論城市與林丘，愛山例是詩人癖。
寒泉修竹蒼崖底，青山解與高人語。
花落猿吟總是機，舉似山僧盡成句。
山僧來獻詩人號，百種不如山色好。
德慶禪牀明月夜，館娃人海紅塵曉。
我知山心雅好靜，犖确不容車馬造。
草堂宜雨又宜晴，藜杖芒鞋時一到。
雜詩五首·其一
作者：陸文圭
朝代：宋

田叟不知書，指望升平年。
一生把鋤犁，忽聞鑄戈鋋。
早晚征徭起，驚訛走相傳。
腐儒寒窗下，風雨正齁眠。
雜詩五首·其三
作者：陸文圭
朝代：宋

何處人夜歸，一犬穿籬吠。
狺狺聲四起，似各應其類。
月寒人影空，帖耳循牆去。
家家防穿窬，披衣不得睡。
雜詩五首·其二
作者：陸文圭
朝代：宋

夜半更相呼，巷南連巷北。
人語何喧喧，陰風何窣窣。
猛虎下山來，挼尾逐不得。
村中雞犬盡，行擇小兒食。
雜詩五首·其五
作者：陸文圭
朝代：宋

定遠未封侯，發憤投其筆。
老儒七十餘，毫禿手不釋。
才器有長短，志器各自適。
遥思玉關外，萬里風沙隔。
雜詩五首·其四
作者：陸文圭
朝代：宋

秋聲何颼颼，乃在枯柳邊。
疇昔韻鸝鶊，歲晚棲窮蟬。
張緒少年時，春風正可憐。
流光不相待，白首淚潸然。
雪夜不寐偶成短句十首用渭北春天樹江東日暮雲爲韻·其一
作者：陸文圭
朝代：宋

丈夫慎出處，功成乃身退。
古人夫何如，八十釣清渭。
雪夜不寐偶成短句十首用渭北春天樹江東日暮雲爲韻·其一〇
作者：陸文圭
朝代：宋

昨日家書至，慰我久離群。
游子眼欲斷，日日望白雲。
雪夜不寐偶成短句十首用渭北春天樹江東日暮雲爲韻·其七
作者：陸文圭
朝代：宋

此身如斷蓬，飄蕭隨北風。
錢塘一望地，家住西湖東。
雪夜不寐偶成短句十首用渭北春天樹江東日暮雲爲韻·其三
作者：陸文圭
朝代：宋

縞素製野服，誤染京華塵。
舊業在何處，梅花江上春。
雪夜不寐偶成短句十首用渭北春天樹江東日暮雲爲韻·其九
作者：陸文圭
朝代：宋

幾欲膏吾車，老眼不識路。
弟妹今何之，蕭蕭白髪暮。
雪夜不寐偶成短句十首用渭北春天樹江東日暮雲爲韻·其二
作者：陸文圭
朝代：宋

四時循化機，萬物隨動息。
衆星紛熒熒，天運齊拱北。
雪夜不寐偶成短句十首用渭北春天樹江東日暮雲爲韻·其五
作者：陸文圭
朝代：宋

布衾生凄寒，夜夜夢歸去。
心恐秋風深，摧殘紫荆樹。
雪夜不寐偶成短句十首用渭北春天樹江東日暮雲爲韻·其八
作者：陸文圭
朝代：宋

客慮千萬端，長吁愁不出。
誰能事低首，揮杯送白日。
雪夜不寐偶成短句十首用渭北春天樹江東日暮雲爲韻·其六
作者：陸文圭
朝代：宋

吟苦不成寐，寒窗凝夜缸。
千古誰知心，遥遥賈長江。
雪夜不寐偶成短句十首用渭北春天樹江東日暮雲爲韻·其四
作者：陸文圭
朝代：宋

男兒不得志，壯心惜徂年。
長空起鵰鶚，目送入寥天。
雪江獨釣
作者：陸文圭
朝代：宋

極浦寒雲壓雁低，石磯老叟手如龜。
茫茫沙上銀千頃，裊裊風前玉一絲。
鷺失蘆花驚月早，魚吹柳絮上冰遲。
故人物色嫌相認，縱有羊裘不敢披。
露筋娘子廟
作者：陸文圭
朝代：宋

玉真仙子雪爲膚，枉被群兒識塞酥。
寂寞扶風三尺土，可憐香火至今無。
題三洲詩卷
作者：陸文圭
朝代：宋

潮擁寒沙疋練長，東南人物老江鄉。
藕花秋晚吳霜落，杜若春深楚水香。
閑對漁樵談治亂，貪看鷗鷺失興亡。
無人會得乘桴意，東面區區嘆海洋。
題二喬手卷二絕·其一
作者：陸文圭
朝代：宋

國色嬌嬈畫不如，風流二婿儘消渠。
阿承醜女無人聘，自挈衣裝過草廬。
題二喬手卷二絕·其二
作者：陸文圭
朝代：宋

小郎斫案怒生嗔，亞婿提兵算若神。
借使橫江風不便，可能銅雀鎖佳人。
題分宜謝草廬行卷
作者：陸文圭
朝代：宋

袁曹官渡爭雌雄，荆州僑寄大耳翁。
涕流髀肉消不盡，試與元直游隆中。
隆中自有躬耕者，布衣抱膝茅簷下。
從容一曲梁甫吟，不覺將軍三枉駕。
室中屏人纔數語，跨荆包益成鼎峙。
南陽陌上龍出雲，永安宮中魚得水。
古今成敗真郵傳，英傑千年不一見。
識拔端由品藻公，位置無嫌草茅賤。
山中謝客江烟昏，誰携行卷到柴門。
手披康樂草廬賦，知是蘭庭佳子孫。
春塘柳禽成昨夢，炎興相業更誰論。
洞庭三江風浪奔，鯨魚出沒相吐吞。
何爲四方歸來些，山堂鶴怨能移文。
題劉晦卿月樓圖并餞秋闈之行仍不犯月樓字
作者：陸文圭
朝代：宋

君不見劉越石，晉陽鐵騎圍城急。
一聲長嘯震山谷，拋弓散走群兒泣。
又不見庾元規，武昌僚佐相追隨。
坐據胡牀夜笑語，不知賓主竟爲誰。
枕戈待旦成何事，終讓著鞭先士稚。
況復西風塵污人，茂宏舉扇思還第。
嗟嗟二子逢世亂，誤長清談空致患。
爭如今夕倚闌人，一生飽喫升平飯。
百城桴鼓夜不鳴，萬里山川秋愈明。
黄鶴孤飛白鷗睡，捲簾露氣下三更。
初聽笛聲何激烈，再聽書聲更清越。
素娥密約無人知，今秋丹桂來先折。
題南夫四時佳致園亭
作者：陸文圭
朝代：宋

桐川博士老文學，出處乃在可否間。
舍東支徑劣百步，牆北危亭俯兩山。
風花辭枝黏草碧，雨竹卸籜連苔斑。
林臯紅葉白雁早，江國瓊英翠羽寒。
一年天與四時景，百歲人無半日閒。
擾擾鳴鐘戒晨起，昏昏秉燭愁夜闌。
蜉蝣生死寄黄壤，烏兔飛走凋朱顔。
主人自得靜中趣，物理常於動處觀。
從容琴書寓真樂，邂逅樽前追清歡。
良時佳友不易得，惡客未至門先關。
題南宮子中畫鶑
作者：陸文圭
朝代：宋

金衣何璀璀，飛向垂楊樹。
久立却無聲，東風吹不去。
題園亭
作者：陸文圭
朝代：宋

把酒看花貧亦樂，携琴對竹靜相宜。
客來若問朝家事，回首東風謝不知。
題子昂學士小景
作者：陸文圭
朝代：宋

蕭蕭落木壞無枝，冉冉細竹愛風僛。
疑非松雪齋中畫，似是唐人野望詩。
題孔平山墓銘
作者：陸文圭
朝代：宋

東魯家猶在，尼山道最尊。
教能行萬世，福不庇諸孫。
薄宦三千里，遺銘數百言。
不埋防墓側，空弔雨花魂。
題宋學古九天玄女數自云其師鍾堯臣得之襄城柳下老翁所授
作者：陸文圭
朝代：宋

天九積陽數，玄女夫何爲。
廣陵亦健將，乃惑一用之。
彼術信誕謾，此遇尤希奇。
珍重柳下翁，仙隠未可知。
言天以人證，言數以理推。
守正死不避，居貞凶可移。
堯富與堯壽，此理始無私。
顔貧與顔夭，此性終無虧。
姑慎君子術，勿與老人期。
題尹存庵行卷
作者：陸文圭
朝代：宋

錢塘築塢高於郿，黄金鑄成九鼎移。
木棉羈魂招不得，方士入海從安期。
廬陵二老當時在，翰墨光芒透紙背。
爾後空聞化鶴歸，我今欲見啼鵑拜。
長安市上重經過，逢人問是伯休那。
勸君且尋遂初賦，人家國事竟如何。
題張南山慶九十詩卷
作者：陸文圭
朝代：宋

翁今百歲少十年，我少公年二十五。
天與翁齡百二十，我已化作原頭土。
延年賸得飲食樂，損壽多應作詩苦。
梅開儻獲登公堂，一醉猶能戴花舞。
兒孫拍手向我語，公漆點鬚貝齊齒。
降原陟巘步如飛，飽飯何曾飲人乳。
夢中猶記前朝事，二老相逢必歡喜。
題張招討墓碑
作者：陸文圭
朝代：宋

輕兵戒深入，險寇勿窮追。
失勢因魚服，留名有豹皮。
空歸先軫面，竟裹伏波尸。
廟食真無愧，嵯峨死節碑。
題戴嵩牛圖
作者：陸文圭
朝代：宋

隴上躬耕力倦，歸坐茅齋展卷。
耳邊如聞笛聲，却看牧童不見。
題扇有所贈
作者：陸文圭
朝代：宋

圓如寶月潔如霜，素手輕摇玉體凉。
報道明朝秋節至，婕妤無復望專房。
題敬威卿參政贈許正卿針詩卷末敬公之章許卿之藝諸君發揮盡矣終以二絕貂續尾蛇添足乎·其一
作者：陸文圭
朝代：宋

江左知名許叔微，公來示之衡氣機。
天下呻吟尚未息，公持肘後將安歸。
題敬威卿參政贈許正卿針詩卷末敬公之章許卿之藝諸君發揮盡矣終以二絕貂續尾蛇添足乎·其二
作者：陸文圭
朝代：宋

正人一脈係安危，溫公身事亦付醫。
此身强健無著處，不如枕卧看兒嬉。
題昭君畫卷五絕·其一
作者：陸文圭
朝代：宋

當時隨例與黄金，不遣君王有悔心。
近使來傳延壽死，回思終是漢恩深。
題昭君畫卷五絕·其三
作者：陸文圭
朝代：宋

青冢千年恨不埋，琵琶馬上幾時回。
宇文高氏爭雄日，突厥柔然獻女來。
題昭君畫卷五絕·其二
作者：陸文圭
朝代：宋

妍醜何須問畫工，美人終日侍宮中。
奉春初計真堪恨，欲望單于敬外翁。
題昭君畫卷五絕·其五
作者：陸文圭
朝代：宋

嚙雪中郎妾不如，脫身無計謾相於。
勸君莫射南飛雁，欲寄思鄉萬里書。
題昭君畫卷五絕·其四
作者：陸文圭
朝代：宋

己恨丹青誤妾身，何消更與妾傳神。
那知塞北風塵貌，不似昭陽殿裏人。
題月心詩卷併記遇仙事云
作者：陸文圭
朝代：宋

東軒記待月，縱筆說性命。
豈惟不知月，實亦不知性。
文雖歐蘇工，理至關洛定。
人心如明月，塵垢失清凈。
霧收海氣澄，天逈風力勁。
持我光明珠，照此大圓鏡。
鏡中雙綵鸞，翔立請驂乘。
御宴影娥池，神飈忽吹醒。
鸞飛曉鏡空，龍睡淵珠靜。
依舊碧潭心，無復瓊樓興。
韓郎固有言，仙人未賢聖。
題月汀圖二首·其一
作者：陸文圭
朝代：宋

太陰水之精，浴水光愈潔。
常怪市中人，不識沙頭月。
題月汀圖二首·其二
作者：陸文圭
朝代：宋

露垂蘭葉光，風翻藕花影。
灘前白鷺睡，夜半莫摇艇。
題李兄課卷
作者：陸文圭
朝代：宋

集中有句儘堪傳，一夢科名十二年。
音好空聞永嘉末，命乖不遇竟陵前。
題李義夫無鎖亭二首·其一
作者：陸文圭
朝代：宋

清風四無邊，曠然此君宅。
可不問主人，不可容俗客。
題李義夫無鎖亭二首·其二
作者：陸文圭
朝代：宋

昨日蒼溪叟，曾來斫釣竿。
山童尋鶴去，失却報平安。
題桃源手卷
作者：陸文圭
朝代：宋

種柳栽桃總是春，興亡千古一沾巾。
只評隠者非仙者，莫悟秦人即晉人。
年號記曾題甲子，兒孫肯使識君臣。
南陽高士空遐想，不向柴桑去問津。
題沈華父送行詩卷
作者：陸文圭
朝代：宋

孟陽索吾錦，景純奪吾筆。
老我嘆才盡，秀句吐不出。
東陽有行卷，展玩已盈帙。
乘雁豈爲多，買菜復求益。
嗟君乃佳吏，家世本經術。
一從冠惠文，不肯事佔𠌫。
貞廉嚙苦蘗，和勁調玉瑟。
簿書謝囂塵，車馬動行色。
君如擊水茝，我似退風鷁。
出處兩忘言，黄花秋淅瀝。
題牡丹梨花手卷
作者：陸文圭
朝代：宋

沉香宴罷索人扶，重向銀屏臯雪膚。
一笑不償千古恨，玉環當日倚闌圖。
題猿石手卷二首·其一
作者：陸文圭
朝代：宋

空山暮雨，枯木曉霜。
此處聞聲，若爲斷腸。
題猿石手卷二首·其二
作者：陸文圭
朝代：宋

楚山無人，群戲樹顛。
或據大石，如君長然。
題王復初所藏子昂臨禊帖
作者：陸文圭
朝代：宋

昭陵玉函出人間，開平經今四百年。
永和遠距貞觀先，俯仰陳跡俱可憐。
古人學書如學仙，筆鋒誰入玄之玄。
水晶宮裏佳公子，風流翰墨皆天然。
我評逸少非真逸，史載深謀并絕識。
獨留繭紙博千金，似是藝成能掩德。
名士由來贋逼真，書空咄咄彼何人。
遺才流落稽山下，修竹娟娟萬古春。
題畫二首·其一
作者：陸文圭
朝代：宋

雲巢八十翁，觀化得三昧。
無聲凉月下，適意芳草外。
題畫二首·其二
作者：陸文圭
朝代：宋

物物具天機，緣何紙上生。
有時掛素壁，自動亦自鳴。
題畫春景
作者：陸文圭
朝代：宋

青山多喬木，柳枝低婀娜。
春風在毫端，高遷無不可。
題畫梨花
作者：陸文圭
朝代：宋

淡容露如洗，生色春欲動。
紙帳小屏低，同入梅花夢。
題畫白雁二首·其一
作者：陸文圭
朝代：宋

蘆花秋半黄，三兩下寒塘。
北風正蕭瑟，書遠不曾將。
題畫白雁二首·其二
作者：陸文圭
朝代：宋

未曾至雁門，安知食雁美。
若讀潜夫論，當不保此紙。
題登瀛圖
作者：陸文圭
朝代：宋

世傳閻公學士圖，意象曠雅難形模。
山僧臨本持索句，展卷復掩空長吁。
秦王功高塞宇宙，搜攬豪雋供馳驅。
內懷矛甲伺同氣，外示閒暇耽文儒。
臨城開館構傑閣，坐見瀛海移西都。
分番夕宿無厭倦，珍膳日給何豐腴。
天光下照天策府，煌煌星象經天衢。
房喬夜半進危計，平明一矢驚臨湖。
群賢崛起輔貞觀，亦有淹滯如顔蘇。
惜哉燕翼謀未善，祥麟接武容妖狐。
殿階置笏怒未解，田舍收麥言何諛。
策名書府真有靦，空與老姥扶天樞。
貴人一代骨已朽，史筆千載心猶誅。
閻公絕藝今亦無，長安落日明榛蕪。
題百雁圖
作者：陸文圭
朝代：宋

青天一張紙，群雁飛來遠。
秋渚蘆瀟瀟，徘徊下清淺。
若烹不能鳴，一一俱不免。
題碧桃手卷
作者：陸文圭
朝代：宋

爛枝空有色，飛羽本無情。
獨立春風裏，如聞三兩聲。
題禹廟
作者：陸文圭
朝代：宋

來尋禹穴何容易，却上龍門得許勞。
擬借梅梁浮海去，坐登三級浪頭高。
題程子充少監家藏二詩遺墨
作者：陸文圭
朝代：宋

教子惟欲諂，嫁女惟欲官。
床屏觸頭乃翁怒，文書銜袖媒姥謾。
癡人一笑可絕倒，古訓相傳良獨難。
大夫有愧程監察，上谷敢望元遺山。
易簀微言尚典刑，出門別語重丁寧。
子無橐裝與寶劍，女無綉褥與金屏。
各贈驪珠五十六，藏在肺腑爲深銘。
梓喬俯仰俱莫及，冰玉清潤尤相形。
水衡使者直而溫，遺山宅相監察孫。
禔身務學承先志，範世傳家示格言。
正大去今八十年，流風遺俗猶有存。
誰能題詩墓柏下，使兩仙翁起九原。
題立齋不礙雲山亭
作者：陸文圭
朝代：宋

英英山中雲，蒼蒼雲外山。
雲山偃蹇若高士，不傍貴人門戶間。
藕堂老人家四壁，詩句曾參浣花客。
一亭半落平疇外，拾盡乾坤眼猶窄。
樵歌斷處起寒青，鳥影明邊際空碧。
玉鸞不入巫陽夢，滿榻凝塵室生白。
昨宵礎潤卜雨來，岸巾欄角小徘徊。
忽然一片黑模糊，失却萬丈青崔嵬。
有風颯然起林薄，如覺天日徐徐開。
推窗看山色如故，斷雲飄零不知處。
題萬戶府瑞麥圖
作者：陸文圭
朝代：宋

河中之野木連理，文人作頌何所美。
鯉湖之水蓮雙葩，史臣紀異不足誇。
木葉饑來豈堪食，蓮花遠觀空有色。
由來上瑞是豐年，芙蓉池外麥連天。
一莖三穗攢秀穎，好事軍中萬口傳。
閲武堂成政多暇，刀劍不如牛犢價。
老農噉飯看昇平，奇祥異産從天下。
香餌先收夏隴雲，雪匙可卜秋田稼。
絕憐西蜀杜參謀，困饑空懷當世憂。
崆峒麥熟無人穫，且問王師休未休。
題蕭照山水
作者：陸文圭
朝代：宋

閉門十日風雨，神遊湘浦峽川。
樹影分開草店，雁聲吹落漁船。
題補之梅
作者：陸文圭
朝代：宋

含章殿裏雪中開，曾共君王索笑來。
著在荒蹊枯竹畔，可知準敕號村梅。
題質夫竹居
作者：陸文圭
朝代：宋

西園一叢竹，歲久枝幹繁。
會見鸞鳳棲，莫厭鳥雀喧。
玉聲寒雨碎，翠色朝烟昏。
蕭蕭黄素葉，風吹擁籬根。
主人避俗客，青苔坐柴門。
勁節諒無比，幽懷不可言。
題趙子德修屋疏二首·其一
作者：陸文圭
朝代：宋

公子王孫逞富豪，連雲甲第競相高。
誰是錦里秋風客，不辦三重屋上茅。
題趙子德修屋疏二首·其二
作者：陸文圭
朝代：宋

神有青囊號救貧，如何無術自謀身。
道南大宅今安在，欲向龍舒覓主人。
題鄭子實秋溪釣雨圖
作者：陸文圭
朝代：宋

水墨淡淡，烟雨濛濛。
溪抱前山，人倚孤篷。
我懷季鷹，感慨秋風。
身羈洛下，興寄吳淞。
題金君澤家山飛雲圖
作者：陸文圭
朝代：宋

吳姿楚態誰使然，白石齒齒山娟娟。
孤雲欲斷不斷處，中有萬斛瀟湘烟。
黄榆日晚長洲路，木葉山頭幾風雨。
一聲寒雁江南書，萱草靈椿解相語。
解相語，君應知。
山風獵獵遊子衣，畢逋有待何當歸。
題金陵海月潮卷
作者：陸文圭
朝代：宋

太陰朔望有盈虧，海外隨之互消長。
夜半秦淮湧月來，一輪却掛鍾山上。
山中那得有潮音，尊師鼻息如雷響。
題陸義齋雙蓮圖
作者：陸文圭
朝代：宋

紅粉香中雙並蒂，碧絲藕下暗連株。
主人一笑偶然爾，客子競誇前所無。
堂上塤箎兄友弟，房中琴瑟婦隨夫。
君家和氣濃如酒，此即雙蓮瑞慶圖。
題鷹捕雀圖·其一
作者：陸文圭
朝代：宋

一雛已飽毒手，反顧又欲其餘。
大貪得隴望蜀，小貪取熊兼魚。
題鷹捕雀圖·其二
作者：陸文圭
朝代：宋

死生命判須臾，一去一不得去。
兩三竹葉成叢，被敺復向何處。
餞劉繼明西歸
作者：陸文圭
朝代：宋

人生有三事如一，父子師友皆人倫。
入向親闈奉甘旨，出當書案服辛勤。
老成識見無如子，少壯功名肯讓人。
老我卑枝棲鷃爵，仰看黄鵠上青雲。
馬道士爲詹仲明作柳城春色圖城門外柳樹連堤桃花夾竹小橋漁艇茅屋下有讀書人不知何處景也爲題二絕·其一
作者：陸文圭
朝代：宋

渭城客舍柳烟遮，漁叟桃源去路賒。
松竹林中讀書處，一圖風景屬三家。
馬道士爲詹仲明作柳城春色圖城門外柳樹連堤桃花夾竹小橋漁艇茅屋下有讀書人不知何處景也爲題二絕·其二
作者：陸文圭
朝代：宋

城外春風野水渾，橋頭雙槳下孤村。
柳桃紅綠撩人眼，獨坐書齋懶出門。
驟雨
作者：陸文圭
朝代：宋

絳帳虛堂設，簷牙雨驟傾。
已過驚蟄日，未聽候蟲聲。
向晚飛蚊出，偏工傍耳鳴。
山靈戲窮士，邀喝夜相迎。
高郵寶應道中
作者：陸文圭
朝代：宋

長淮昔戰爭，廢地少人耕。
野壁三家市，官亭十里程。
田夫時識字，水鳥不知名。
薄暮宿何處，孤雲又一城。
鶴皋詩爲振之作
作者：陸文圭
朝代：宋

鸛鳴于垤婦長歎，鴻漸于陸夫遠征。
何似山亭聞鶴唳，無人靜坐月三更。
鹿葱絕句
作者：陸文圭
朝代：宋

丹葩信不類苹蒿，雨後常抽綠玉條。
此草豈宜充鹿食，瘦莖却比沈郎腰。
黄山上先冢舊葬處
作者：陸文圭
朝代：宋

一盂麥飯一豚肩，寒食風花淚眼邊。
倘得黄泉相見母，勝如白日上升天。
萬家置去成何用，雙鶴飛來亦偶然。
事死如生莫言孝，幾曾廬墓過三年。
齎科詔使臣索詩
作者：陸文圭
朝代：宋

紫泥詔下九重天，文治初興正急賢。
草木輝光霑雨露，鳶魚鼓舞樂天淵。
雲衢接武懷新渥，雪案潜心理舊編。
禮樂三千攄素藴，丹墀他日聽臚傳。
一叢花
作者：陸游
朝代：宋

仙姝天上自無雙。玉面翠蛾長。黃庭讀罷心如水，閉朱戶、愁近絲簧。窗明几淨，閒臨唐帖，深炷寶奩香。人間無藥駐流光。風雨又催涼。相逢共話清都舊，嘆塵劫、生死茫茫。何如伴我，綠蓑青箬，秋晚釣瀟湘。
一叢花
作者：陸游
朝代：宋

尊前凝佇漫魂迷。猶恨負幽期。從來不慣傷春淚，為伊後、滴滿羅衣。那堪更是，吹簫池館，青子綠陰時。迴廊簾影晝參差。偏共睡相宜。朝雲夢斷知何處，倩雙燕、說與相思。從今判了，十分憔悴，圖要個人知。
一壺歌五首·其一
作者：陸游
朝代：宋

悠悠日月沒根株，常在人間醉一壺。
傾倒欲空還瀲灧，不曾教化不曾沽。
一壺歌五首·其三
作者：陸游
朝代：宋

自從軒昊到隋唐，幾見中原作戰場。
三十萬年如電掣，不曾記得不曾忘。
一壺歌五首·其二
作者：陸游
朝代：宋

先生醉後即高歌，千古英雄奈我何。
花底一壺天所破，不曾飲盡不曾多。
一壺歌五首·其五
作者：陸游
朝代：宋

長安市上醉春風，亂插繁花滿帽紅。
看盡人間興廢事，不曾富貴不曾窮。
一壺歌五首·其四
作者：陸游
朝代：宋

耻從嶽牧立堯庭，况見商周戰血腥。
携得一壺閑處飲，不曾苦醉不曾醒。
一室
作者：陸游
朝代：宋

九萬笑鵬摶，幽居一室寛。
雨聲便早睡，酒力壓新寒。
懶覺閑多味，衰知死有端。
此生吾自斷，不必夢邯鄲。
一年老一年
作者：陸游
朝代：宋

一年老一年，一日衰一日。
譬如東周亡，豈復須大疾。
懶惰已廢書冊久，病來亦復疏杯酒。
軔車小住固自佳，拂袖便行亦何有。
下床擁火暖有餘，鹹豆數粒粥一盂。
平生常笑愚公愚，欲栽墮齒染白鬚。
一春風雨太半有感
作者：陸游
朝代：宋

忽忽春將老，寒暄尚未齊。
雨昏雞唱晚，風惡鵲巢低。
寫物才殊退，尋芳思欲迷。
餘年不須較，只是死秦稽。
一病七十日
作者：陸游
朝代：宋

一病七十日，共疑無復生。
堤全河漸復，師濟寇將平。
縹緲香雲散，颼飀藥鼎鳴。
庭前有殘菊，自笑尚關情。
一病四十日天氣遂寒感懷有賦
作者：陸游
朝代：宋

幽人病起鬢毛殘，硤口樓臺九月寒。
暮角又催孤夢斷，早霜初染一林丹。
鄉閭乖隔知誰健，懷抱凄涼用底寬。
麴米春香雖可醉，瀼西新橘尚餘酸。
一百五日行
作者：陸游
朝代：宋

一百五日東郊時，陂塘水滿雨如絲。
人家青烟不禁火，俚俗豈復思子推。
舊墳年多木已拱，新墳積土高纍纍。
老鴉飛鳴銜肉去，紙錢雨溼挂樹枝。
深松茂柏死自樂，地下應笑生人悲。
眼中青山身後塚，此事决定君何疑。
風吹雲破日下照，小灘碎礫光陸離。
停車暫憩道傍舍，解囊且補殘春詩。
一笑
作者：陸游
朝代：宋

半醉微吟不怕寒，江邊一笑覺天寛。
莫愁艇子急衝雨，何遜梅花頻倚闌。
萬事任從皮外去，百年聊作夢中觀。
放翁縱老狂猶在，倒盡金壺燭未殘。
一編
作者：陸游
朝代：宋

一編垂首北窗前，皎皎寧當逐物遷。
道有廢興何與我，心無愧怍始知天。
昔嘗西戍八千里，今復東歸三十年。
死去雖無勳業事，九原猶可見先賢。
一老
作者：陸游
朝代：宋

太平一老醉騰騰，南陌東阡喜不勝。
民力農桑家自足，士崇名節道方興。
騎鯨仙去時猶遠，射虎歸來氣頗增。
莫道幽棲交舊絕，月中亦有打門僧。
一落索
作者：陸游
朝代：宋

滿路遊絲飛絮。韶光將暮。此時誰與說新愁，有百囀、流鶯語。俯仰人間今古。神仙何處。花前須判醉扶歸，酒不到、劉伶墓。
一落索
作者：陸游
朝代：宋

識破浮生虛妄。從人譏謗。此身恰似弄潮兒，曾過了、千重浪。且喜歸來無恙。一壺春釀。雨蓑煙笠傍漁磯，應不是、封侯相。
一錢
作者：陸游
朝代：宋

萬事紛紛不足論，滿庭枯草閉柴門。
一錢留得終羞澀，持買餦餭引福孫。
一雨二十日
作者：陸游
朝代：宋

一雨二十日，雨意殊未闌。
我廬大澤中，四顧烟水寬。
東家有小舟，借我不作難。
鸕鷀與鵁鶄，自是平生歡。
更作十日期，水淺生小灘。
相與極幽賞，勿待江月殘。
一齒動摇似不可復留有感
作者：陸游
朝代：宋

晚境常憂豁可憎，苦留終不受丁寧。
主貧何恨客辭去，木老元知葉自零。
未害朵頤臨肉俎，但妨叩齒讀仙經。
從今有酒須勤買，莫學騷人要獨醒。
一齒動摇已久然餘皆堅甚戲作
作者：陸游
朝代：宋

病齒元知不更全，漂浮杌𣕕已三年。
一朝正讙使終辭去，大嚼猶能盡彘肩。
丁巳正月二日雞初鳴夢至一山寺名鳳山其尤勝處曰咮軒予爲賦詩既覺不遺一字
作者：陸游
朝代：宋

已窮阿閤勝，更作咮軒遊。
不盡山河大，無根日月浮。
吾身元是幻，何物彊名愁。
久覓卓庵處，是間應可留。
丁未上元月色達曉如晝予齋居屬貳車領客
作者：陸游
朝代：宋

此夕幾年無此情，碧天萬里月徐行。
官壚賣酒傾千斛，市里行歌徹五更。
潼酪獨烹僧缽美，瑠璃閑照佛龕明。
頽然坐睡君無笑，寶馬香車事隔生。
丁未正月春色已粲然露坐高風堂北觀種花
作者：陸游
朝代：宋

苦寒不觧歲崢嶸，病守兀坐憂疲氓。
天風誰遣撼斗柄，便覺春色来江城。
北山賽廟見殘雪，東津送客聞新鶯。
衣裘漸減體殊健，簾幙乍捲眼爲明。
今朝天氣更佳絕，淡日微漏雲徐行。
我移胡床坐庭下，幅巾半脫笻枝横。
散關旌旗掃昨夢，少城絲竹真前生。
數株桃杏亦漫種，未去與汝聊逢迎。
丁未除夕前二日休假感懷二首·其一
作者：陸游
朝代：宋

挂冠神武莫躊躇，家具何妨載鹿車。
怨謗相乘真市虎，技能已盡似黔驢。
黄金散後猶耽酒，白髮生来更愛書。
新歲定尋林下約，一觴一詠未成疏。
丁未除夕前二日休假感懷二首·其二
作者：陸游
朝代：宋

夢寄梅村竹塢間，不堪客裏見春還。
潮生水欲通南澗，雪霽雲猶冒北山。
病思過年應小減，官身得假未全閑。
變名吳市男兒事，末路低回自笑孱。
丁酉上元三首·其一
作者：陸游
朝代：宋

突兀毬場錦繡峰，逰人士女擁千重。
月離雲海飛金鏡，燈射冰簾掣火龍。
信馬隨車紛醉俠，賣薪買酒到耕農。
今年自笑真衰矣，但覺憑鞍睡思濃。
丁酉上元三首·其三
作者：陸游
朝代：宋

放翁也入少年場，一笑燈前未歇狂。
翠袖成圍欺月冷，氊車争道覺塵香。
蠻酥點綴春風早，楚餌留連夜漏長。
結騎莫辭侵曉色，昔人萬里看西涼。
丁酉上元三首·其二
作者：陸游
朝代：宋

鼓吹連天沸五門，燈山萬炬動黄昏。
美人與月正同色，客子折梅空斷魂。
寶馬暗塵思輦路，釣舩孤火夢江村。
古來漫道新知樂，此意何由可共論。
丁酉除夕
作者：陸游
朝代：宋

浮生過五十，光景如飛鴻。
寒暑俛仰間，四序忽已終。
殊方感飄泊，晚境嗟龍鍾。
桃符與爆竹，懶復隨兒童。
不寐非守歲，燕坐夜過中。
氣定神自凝，海日何瞳曨。
豈惟三彭逃，坐覺六入空。
徂年勿惆悵，閲世方無窮。
七侄歲暮同諸孫來過偶得長句
作者：陸游
朝代：宋

雨墊林宗一角巾，蕭條村路並烟津。
四朝遇主終身困，八世爲儒舉族貧。
行摘殘蔬循廢圃，卧聞饑雀噪空囷。
封胡羯末皆佳甚，剩喜團欒一笑新。
七十
作者：陸游
朝代：宋

七十殘年百念枯，桑榆元不補東隅。
但存隠具金鴉觜，那夢朝衣玉鹿盧。
身世蠶眠將作繭，形容牛老已垂胡。
客来莫問先生處，不釣娥江即鏡湖。
七十一翁吟
作者：陸游
朝代：宋

七十一翁心事闌，坐叨祠祿養衰殘。
樽中無酒但清坐，架上有書猶縱觀。
吏部齒摇心悵望，將軍髀滿泪汍瀾。
客來共飯增羞澀，小摘山蔬不掩盤。
七十三吟
作者：陸游
朝代：宋

七十三年事事新，涵濡幸作六朝民。
髮無可白方爲老，酒不能賒始覺貧。
末路已悲身是客，此心猶與物爲春。
柴門勿謂常岑寂，時有鄉鄰請藥人。
七十二歲吟
作者：陸游
朝代：宋

七十人言自古稀，我今過二未全衰。
讀書似走名場日，許國如騎戰馬時。
秋晚雁來空自感，夜闌酒盡不勝悲。
渭濱星霣逾千載，一表何人繼出師。
七月一日夜坐舍北水涯戲作
作者：陸游
朝代：宋

兀傲胡床酒半醒，釣筒收盡數舟横。
風生細葛無三伏，月上疏林正四更。
北斗離離低欲盡，明河脉脉去無聲。
斥僊豈復塵中戀，便擬騎鯨返玉京。
七月下旬得疾不能出戶者十有八日病起有賦
作者：陸游
朝代：宋

秋風吹海氛，氣候頗不令。
昏昏七十翁，擾擾半月病。
著書殊未成，即死目不瞑。
扶持賴藥物，僅得全性命。
雨添苔暈青，風入桐枝勁。
深巷無人聲，搘頤發孤詠。
七月二十一日午睡夢泛江風濤甚壯覺而有賦
作者：陸游
朝代：宋

夢中不記適何邦，風飽蒲颿入大江。
久矣眼中無此快，蹴天雪浪濺船窗。
七月二十四日作
作者：陸游
朝代：宋

閑拂青銅一惘然，此生應老海雲邊。
凉颸入袂詩初就，幽鳥呼人夢不全。
天上鵲歸星渚冷，月中桂長露華鮮。
射胡羽箭凋零盡，坐負心期四十年。
七月二日夜賦
作者：陸游
朝代：宋

鄙人志趨在漁樵，四十年來負聖朝。
本耻彈冠良易挂，未嘗刻印敢煩銷。
盈盈微月生江渚，嫋嫋清笳下郡譙。
衰病逢秋真一洗，井牀桐葉已先飄。
七月八日馬上作
作者：陸游
朝代：宋

溝水浸新月，街槐生碧烟。
明河七夕後，倦馬五門前。
小市燈初閙，高楼鼓已傳。
賦詩寛客恨，哦罷却凄然。
七月十一日見落葉
作者：陸游
朝代：宋

葉雕非一日，盛夏則已然。
一葉復一葉，及此摇落天。
晨起坐堂上，散若飛鳥翩。
昔時可藏鴉，今欲不庇蟬。
顧視庭中草，亦復非阡眠。
百穀秋皆成，是謂造化權。
豈爲草木計，而欲求兩全。
物理貴見微，勇退差爲賢。
七月十一日雨後夜坐戶外觀月
作者：陸游
朝代：宋

浴罷淡無事，岸幘臨前軒。
雷雨始退散，雲月相吐吞。
風蟬斷還續，枝間終夕喧。
露螢闔復開，熠熠綴草根。
殘暑會當去，孰敢厭炮燔。
四時莽相代，所嘆歲月奔。
歡悰挽不留，白髮生無根。
兒女日夜長，子且復有孫。
澗松偶未薪，野鶴猶孤鶱。
華表幸來歸，餘事何足言。
七月十七夜五更起坐至旦
作者：陸游
朝代：宋

秋容淡如水，昨暮到江城。
世事違高枕，年華入短檠。
書中固多味，身外盡浮名。
倚壁方清嘯，蓬窗已送明。
七月十七日大雨極涼
作者：陸游
朝代：宋

吳中七月熱未己，渴烏呀呀井無水。
炎官護前不少斂，樹頭敢望秋風起。
天公老手亦豈難，雨來黑雲如壊山。
瓦溝淙淙萬銀竹，變化只在須臾間。
老夫挑燈北窗下，山童夜歸泥過踝。
草根促織有底忙，縑衣未贖還慨慷。
七月十七晚行湖塘雷雨大作
作者：陸游
朝代：宋

電火雷車下九關，我行暮出郊原間。
鬅鬙暗樹類奇鬼，突兀黑雲如壞山。
江潮默應鰻岫溢，鐵鎖自脫梅梁還。
今夕虛簷瀉懸瀑，預知高枕聽淙潺。
七月十九日大風雨雷電
作者：陸游
朝代：宋

雷車動地電火明，急雨遂作盆盎傾。
强弩夾射馬陵道，屋瓦大震昆陽城。
豈獨魚蝦空際落，真成蓋屐舍中行。
明朝雨止尋幽夢，尚聽飛濤濺瀑聲。
七月十八夜枕上作
作者：陸游
朝代：宋

電掣光如晝，雷轟意未平。
亂雲俄卷盡，孤月却徐行。
露草蛩相語，風枝鵲自驚。
一凉吾事足，美睡到窗明。
七月十四夜觀月
作者：陸游
朝代：宋

不復微雲滓太清，浩然風露欲三更。
開簾一寄平生快，萬頃空江著月明。
七月十日到故山削瓜瀹茗翛然自適
作者：陸游
朝代：宋

鏡湖清絕勝吳松，家占湖山第一峰。
瓜冷霜刀開碧玉，茶香銅碾破蒼龍。
壮心自笑老猶在，狂態極知人不容。
擊壤窮閻歌帝力，未妨堯舜亦親逢。
七月四日夜賦
作者：陸游
朝代：宋

樓角西南月一鈎，晚瓜落刃酒新篘。
仙家又愴銀河別，太史新班玉曆秋。
衰病歲時良冉冉，窮愁身世轉悠悠。
莫因乞巧嘲兒女，我亦飄然水上浮。
丈亭遇老人長眉及肩欲就之語忽已張帆吹笛而去
作者：陸游
朝代：宋

颯颯長眉緑覆肩，欲推壽數意茫然。
若非楚國庚寅歲，定是堯時丙子年。
銅笛一聲驚宿鷺，蒲帆數幅破晴烟。
遥知乘醉江湖去，黄鶴樓頭又放顛。
丈人觀
作者：陸游
朝代：宋

黄金篆書扁朱門，夾道巨竹屯蒼雲。
崖嶺劃若天地分，千柱耽耽壓其垠。
纓冠肅謁丈人君，廣殿空庭吹寶熏。
摩挲畫牆手爲皸，異哉山巙與土羵。
物怪齾齾冠丘墳，仙人佩玉雜帨帉。
手整貂冠最不群，欲去不忍恨日曛。
道翁採藥晝夜勤，松根茯苓獲兼斤。
人芝植立彊骨觔，狗杞群吠聲狺狺。
山爐小甑吹幽芬，朱顔不飲常自醺。
我亦宿誦五千文，一念之差墮世紛。
逝将從翁走如麋，隐書秘訣何由聞。
三三孫十月九日生日翁翁爲賦詩爲壽
作者：陸游
朝代：宋

正過重陽一月時，龜堂歡喜抱孫枝。
棄襦已足驚關吏，堆笏寧惟取世資。
落筆千言猶細事，讀書萬卷要深期。
汝翁豪傑非今士，不用擔簦更覓師。
三二年來夜夢每過吾廬之西一士友家觀書飲酒方夢時亦自知其爲夢也二首·其一
作者：陸游
朝代：宋

西鄰好友工談笑，每見明知是夢中。
樽酒不空書滿架，何時真得與君同。
三二年來夜夢每過吾廬之西一士友家觀書飲酒方夢時亦自知其爲夢也二首·其二
作者：陸游
朝代：宋

清言亹亹岸綸巾，久矣吾遊無若人。
自怪夢中來往熟，抱琴携酒過西鄰。
三山卜居三十有四年矣老身七十有五兒輩亦頗宦學未爲非吉也偶作五字示諸兒
作者：陸游
朝代：宋

買地不占龜，心知百世宜。
西鄰梅福隱，南望項王祠。
庵小偷僧樣，陂長按古規。
保家無異法，一念勿萌欺。
三山卜居今三十有三年矣屋陋甚而地有餘數世之後當自成一村今日病少間作詩以示後人二首·其一
作者：陸游
朝代：宋

印累累，綬若若，換君朱顔君不覺。
冠如箕，劍拄頤，蒼頭廬兒笑君癡。
不如短褐歸鄉舍，上畢租庸下婚嫁。
橫陂引水蒔禾黍，高陸犁荒種桑柘。
比鄰畢出觀夜場，老稚相呼作春社。
雞爭舂米茅簷底，犬吠行人槿籬罅。
數椽幸可傳子孫，此地它年名陸村。
藜羹一飽能世守，殊勝養牛并上尊。
三山卜居今三十有三年矣屋陋甚而地有餘數世之後當自成一村今日病少間作詩以示後人二首·其二
作者：陸游
朝代：宋

再見封侯未爲快，一擲成盧安用再。
世間得意固多矣，堪笑窮人事常敗。
我生出仕四十年，寸進恰如船上埭。
即今卧病茅簷裏，回首窮通竟何在。
荆山之下玉抵鵲，兩京春薺論斤賣。
蘇秦煌煌佩六印，尼父栖栖厄陳蔡。
玄保美官輒見思，東野出門常有礙。
躬耕至老豈不佳，子孫當以吾爲戒。
三山杜門作歌五首·其一
作者：陸游
朝代：宋

我生學步逢喪亂，家在中原厭奔竄。
淮邊夜聞賊馬嘶，跳去不待雞號旦。
人懷一餅草間伏，往往經旬不炊爨。
嗚呼亂定百口俱得全，孰爲此者寧非天。
三山杜門作歌五首·其三
作者：陸游
朝代：宋

中歲遠遊踰劍閣，青衫誤入征西幕。
南沮水邊秋射虎，大散關頭夜聞角。
畫策雖工不見用，悲吒那復從軍樂。
嗚呼人生難料老更窮，麥野桑村白髮翁。
三山杜門作歌五首·其二
作者：陸游
朝代：宋

高宗下詔傳神器，嗣皇御殿猶揮涕。
當時獲綴鵷鷺行，百寮拜舞皆歔欷。
小臣疏賤亦何取，即日趨召登丹陛。
嗚呼橋山歲晚松柏寒，殺身從死豈所難。
三山杜門作歌五首·其五
作者：陸游
朝代：宋

寬恩四賦仙祠祿，每忍慚顔救枵腹。
五秉初辭官粟紅，一瓢自酌巖泉綠。
天公乘除不負汝，宿疾微平歲中熟。
嗚呼字字細讀逍遥篇，此去八十有幾年。
三山杜門作歌五首·其四
作者：陸游
朝代：宋

晚入南宮典箋奏，濫陪太史牛馬走。
忽然名在白簡中，一櫂還家傾臘酒。
十年光陰如電雹，綠蓑黄犢從鄰叟。
嗚呼古來骯髒例倚門，况我本自安丘園。
三峽歌九首·其一
作者：陸游
朝代：宋

神女廟前秋月明，黄牛峽裏暮猿聲。
危途性命不容恤，百丈牽船侵夜行。
三峽歌九首·其七
作者：陸游
朝代：宋

亂插山花篢子紅，蠻歌相和瀼西東。
忽然四散不知處，踏月捫蘿歸峒中。
三峽歌九首·其三
作者：陸游
朝代：宋

十二巫山見九峰，船頭彩翠滿秋空。
朝雲暮雨渾虛語，一夜猿啼明月中。
三峽歌九首·其九
作者：陸游
朝代：宋

我遊南賓春暮時，蜀船曾繫挂猿枝。
雲迷江岸屈原塔，花落空山夏禹祠。
三峽歌九首·其二
作者：陸游
朝代：宋

不怕灘如竹節稠，新灘已過可無憂。
古妝峨峨一尺髻，木盎銀杯邀客舟。
三峽歌九首·其五
作者：陸游
朝代：宋

險詐沾沾不愧天，交情回首薄如烟。
東遊萬里雖堪樂，灧澦瞿唐要放船。
三峽歌九首·其八
作者：陸游
朝代：宋

萬州溪西花柳多，四鄰相應竹枝歌。
問君今夕不痛飲，奈此滿川明月何。
三峽歌九首·其六
作者：陸游
朝代：宋

蠻江水碧瘴花紅，白舫黄旗無便風。
涪萬四時常避水，棚居高出亂雲中。
三峽歌九首·其四
作者：陸游
朝代：宋

錦繡樓前看賣花，麝香山下摘新茶。
長安卿相多憂畏，老向夔州不用嗟。
三年前與兒輩步過東涇小嶺得勝處可營別墅貧不能成偶復至其地悵然有感
作者：陸游
朝代：宋

前年度嶺踏斜陽，曾卜松陰置草堂。
只倚氣吞雲夢澤，竟無錢買雪堆莊。
烟脂菱角空頻摘，火齊楊梅已再嘗。
事不如心居十九，往來常羨捕魚郎。
三月一日府宴學射山
作者：陸游
朝代：宋

北出昇仙路少東，據鞍自笑老從戎。
百年身世酣歌裏，千古功名感慨中。
天遠僅分山髣髴，霧收初見日曈曨。
横空我欲江湖去，誰借泠然禦寇風。
三月三十夜聞杜宇
作者：陸游
朝代：宋

斗轉春歸不自由，韶華已逐水東流。
子規獨抱區區意，血泪交零曉未休。
三月二十一日作
作者：陸游
朝代：宋

蹴踘牆東一市譁，鞦韆樓外兩旗斜。
及時小雨放桐葉，無賴餘寒開楝花。
明月吹笙思蜀苑，軟塵騎馬夢京華。
懽情減盡朱顔改，節物催人只自嗟。
三月二十二日作
作者：陸游
朝代：宋

雨過草爭出，溪湍魚逆行。
輕舟摘蓴菜，小市聽鶯聲。
萬事已無夢，一樽猶有情。
吾兒能講學，不必說無生。
三月二十五夜達旦不能寐二首·其一
作者：陸游
朝代：宋

愁眼已無寐，更堪衰病嬰。
蕭蕭窗竹影，磔磔水禽聲。
捶楚民方急，烟塵虜未平。
一身那敢計，雪涕爲時傾。
三月二十五夜達旦不能寐二首·其二
作者：陸游
朝代：宋

憂國心常折，觀書眼欲枯。
百年終坎壈，一飯且枝梧。
忽忽殘春過，迢迢清夜徂。
壯心空萬里，老病要人扶。
三月二十日兒輩出謁孤坐北窗二首·其一
作者：陸游
朝代：宋

園林春已空，陂港雨新足。
泥深黄犢健，桑老紫椹熟。
豐年逋負少，村社饜酒肉。
微風吹醉醒，起和飯牛曲。
三月二十日兒輩出謁孤坐北窗二首·其二
作者：陸游
朝代：宋

歲月不相貸，布穀忽已鳴。
新夏亦自佳，北窗綠陰成。
讀書老易倦，披衣繞階行。
摩挲桄榔杖，與汝樂太平。
三月二十日晚酌
作者：陸游
朝代：宋

暫因賜沐作閑身，太息纔餘一日春。
委地落花新著雨，穿簾歸燕不生人。
衛青此日怪長揖，王翰當年謀卜鄰。
商略晚窗須小醉，朱櫻青店正嘗新。
三月十一日郊行
作者：陸游
朝代：宋

到處人家可乞漿，槐陰巷陌午風凉。
水陂漫漫新秧綠，山壟離離大麥黄。
父子力耕春漸老，婦姑共績夜猶長。
堯民擊壤雖難繼，芹美懷君未敢忘。
三月十七日夜醉中作
作者：陸游
朝代：宋

前年膾鯨東海上，白浪如山寄豪壯。
去年射虎南山秋，夜歸急雪滿貂裘。
今年摧頹最堪笑，華髮蒼顔羞自照。
誰知得酒尚能狂，脫帽向人時大叫。
逆胡未滅心未平，孤劍床頭鏗有聲。
破驛夢回燈欲死，打窗風雨正三更。
三月十六日作
作者：陸游
朝代：宋

石筍街西風景幽，醉眠萬事付悠悠。
倦逰我已七年客，促駕春無三日留。
枝上蝶稀紅藥老，舍中蠶起緑桑柔。
功名墮甑誰能問，羞作饑鷹夜掣韝。
三月十六日至柯橋迎子布東還二首·其一
作者：陸游
朝代：宋

江國常年秋雁飛，吾兒遠客寄書稀。
道途一見相持泣，鄰曲聚觀同載歸。
草草杯盤更起舞，匆匆刀尺旋裁衣。
從今父子茅簷下，回首人間萬事非。
三月十六日至柯橋迎子布東還二首·其二
作者：陸游
朝代：宋

我似傷禽带箭飛，更憐汝作雁行稀。
異時恐抱終身恨，此日寧知徒步歸。
萬里外應勞遠夢，三年前已挂朝衣。
斷編蠹簡相從老，絕念功名亦未非。
三江
作者：陸游
朝代：宋

三江郡東北，古戍鬰嵯峨。
漁子船浮葉，更人鼓應鼉。
年豐坊酒賤，盜息海商多。
老我無豪思，悠然寄醉歌。
三江舟中大醉作
作者：陸游
朝代：宋

志欲冨天下，一身常苦饑。
氣可吞匈奴，束带向小兒。
天公無由問，世俗那得知。
揮手散醉髮，去隱雲海涯。
風息天鏡平，濤起雪山傾。
輕帆入浩蕩，百怪不可名。
虹竿秋月鈎，巨鰲倘可求。
滅迹從今逝，回看隘九州。
三泉驛舍
作者：陸游
朝代：宋

殘鐘斷角度黄昏，小驛孤燈早閉門。
霜氣峭深摧草木，風聲浩蕩卷郊原。
故山有約頻回首，末路無歸易斷魂。
短鬢蕭蕭不禁白，強排幽恨近清罇。
三游洞前巖下小潭水甚奇取以煎茶
作者：陸游
朝代：宋

苔徑芒鞵滑不妨，潭邊聊得據胡床。
巖空倒看峰巒影，澗遠中含藥草香。
汲取滿瓶牛乳白，分流觸石珮聲長。
囊中日鑄傳天下，不是名泉不合嘗。
三齒墮歌
作者：陸游
朝代：宋

一葉落知天下秋，三齒墮矣吾生休。
詩人未脫紈袴態，尚樂華屋悲山丘。
蓼花荻葉可以解我憂，鸕鶿白鷺可以從我遊。
君看貂蟬與兜鍪，等爲岑岑壓我頭。
豈知石闌干下買篛笠，一棹飄然烟雨舟。
不須强預家國憂，亦莫妄陳帷幄籌。
功名富貴兩悠悠，惟有杜宇可與謀。
上丁
作者：陸游
朝代：宋

燎火朙中庭，老槐泣殘雨。
白頭奉祀事，恐懼劇仰俯。
三終樂在懸，再拜肉升爼。
誰言千載後，恍若到鄒魯。
吾國雖褊小，大社胙茆土。
如何儼章綬，日夜臨箠楚。
藏書如丘山，及物無一羽。
吾其可憐哉，去去老農圃。
上之回
作者：陸游
朝代：宋

咸陽宮闕天下壯，五更衛士傳雞唱。
重門洞開鑾駕出，回中更在雲霄上。
雲霄一路蟠青冥，車聲隱轔馳雷霆。
宓妃穿仗王母下，何必軒皇居大庭。
君王遊幸無終極，萬年盡是歡娛日。
文成已死方不讎，茂陵松柏秋蕭瑟。
上元二首·其一
作者：陸游
朝代：宋

細細香塵暗六街，魚鱗淺碧暮雲開。
新粧褰幕全身見，誤馬隨車一笑回。
酒釅頓忘風力峭，夜長猶恨漏聲催。
京華舊侶彫零盡，短鬢成絲心未灰。
上元二首·其二
作者：陸游
朝代：宋

病起衰顔非昔紅，偷閑聊與少年同。
一規寒玉挂楼角，千點華星來坐中。
久戍遺民雖困弊，承平舊鎮尚繁雄。
歸時瘦馬崔嵬影，定有遊人笑此翁。
上元前一日
作者：陸游
朝代：宋

異縣客逰久，今年春事遲。
峭寒增酒價，微雨惱燈期。
老態人未覺，孤愁心自知。
停車呼病婦，彊出伴諸兒。
上元夜作
作者：陸游
朝代：宋

百年古謂風前燭，我逾七十飯不足。
亦知生世無工拙，久向人間耐榮辱。
今年上元燈滿城，十里東風度絲竹。
蓬窗溼薪不禦寒，獨取殘書伴兒讀。
忽然得意見古人，半碗凍齏甘勝肉。
書生蓋棺事未定，論著儻存終見錄。
富貴無名豈勝數，意氣空能驕世俗。
君不見拄天拄地邢君牙，不如詩人窮瞎張太祝。
上元後連數日小雨作寒戲作四首·其一
作者：陸游
朝代：宋

呼兒取酒敵春寒，病起駝裘剩覺寬。
萬事不妨高枕卧，始知老子耐悲歡。
上元後連數日小雨作寒戲作四首·其三
作者：陸游
朝代：宋

烟籠天闕青鴛溼，水漲官河畫鷁浮。
解賦春陰三十首，不應惟有宋鄜州。
上元後連數日小雨作寒戲作四首·其二
作者：陸游
朝代：宋

春風催暖入園林，一片雲生又作陰。
留得梅花三日住，誰云造物本無心。
上元後連數日小雨作寒戲作四首·其四
作者：陸游
朝代：宋

擬撥殘書出郭行，浮雲忽已敗春晴。
窮閻今雨無車馬，卧聽深泥濺履聲。
上元日晝臥
作者：陸游
朝代：宋

積雨連上元，孤愁臥空館。
宿酲殊未解，欲起意復懶。
床敷蠻氊穩，被擁吳綾暖。
殘香碧縷細，軟火紅焰短。
雖云少睡眠，聊喜屢展轉。
昏昏忽已暮，一笑呼茗椀。
上元雨
作者：陸游
朝代：宋

城中酒壚千百所，不憂不售惟憂雨。
今年上元燈滿城，曲巷深坊鬧歌舞。
天公不借一日晴，風吹燈死雨如傾。
家家移床避屋漏，不聞人聲聞屐聲。
上巳
作者：陸游
朝代：宋

殘年登八十，佳日遇重三。
簾幕低新燕，房櫳起晚蠶。
名花紅滿舫，美醞綠盈甔。
春事還如昨，衰懷自不堪。
上巳小飲追憶乾道中嘗以是日病酒留三泉江月亭悽然有感
作者：陸游
朝代：宋

零落殘花一兩枝，綠陰庭院燕差池。
隔牆笑語鞦韆散，惆悵三泉驛裏時。
上巳書事
作者：陸游
朝代：宋

單衣初著下湖天，飛蓋相隨出郭船。
得雨人人喜秧信，祈蠶戶戶斂神錢。
黄雞煮𦞦無停筯，青韭淹葅欲墮涎。
丞相傳聞又三押，衡茅未改日高眠。
上巳臨川道中
作者：陸游
朝代：宋

二月六夜春水生，陸子初有臨川行。
溪深橋斷不得渡，城近臥聞吹角聲。
三月三日天氣新，臨川道中愁殺人。
纖纖女手桑葉緑，漠漠客舍桐花春。
平生怕路如怕虎，幽居不省遊城府。
鶴軀苦瘦坐長饑，龜息無聲惟黙數。
如今自憐還自笑，斂版低心事年少。
儒冠未恨終自誤，刀筆最驚非素料。
五更欹枕一凄然，夢裏扁舟水接天。
紅蕖緑芰梅山下，白塔朱樓禹廟邊。
上方銛老求宿蘆詩宿蘆蓋所寓室名以其似漁舟也
作者：陸游
朝代：宋

一曲亭前水接天，放翁短棹弄風烟。
宿蘆縱有江湖趣，猶是人間贗釣船。
上書乞再任沖佑
作者：陸游
朝代：宋

虬枝六尺藤，方屋九寸帽。
人間無處著，山水歸寄傲。
耳中聞淵明，自我髮未燥。
高標不可揖，七十忽已到。
明窗置經龕，奥室養丹竈。
雖云迫遲暮，要足平昔好。
悠然萬念空，快若河卷掃。
寄聲幔亭雲，行拜散人號。
上書乞祠
作者：陸游
朝代：宋

上書又乞奉祠歸，夢到湖邊自叩扉。
此去敢辭依馬磨，向来真慣擁牛衣。
致身途遠年齡暮，報國心存氣力微。
誓墓那因一懷祖，人間處處是危機。
上書乞祠輒述鄙懷
作者：陸游
朝代：宋

干禄本代耕，窮達敢自必。
早遇高皇帝，九品對宣室。
妄懷犬馬心，嫠緯不暇恤。
上恩等天地，腰領免斧鑕。
旋屬紹興末，暘谷瞻出日。
賤臣復何幸，便殿首造膝。
煌煌帝堯典，推擇首秉筆。
愚忠雖懇欵，野性實坦率。
飄然去周行，湖海抱沉疾。
遠逰客窮塞，亭障秋蕭瑟。
聖君終記省，萬里忽乘馹。
同朝久凋謝，存者不十一。
造廷故抱暗，下殿衰涕溢。
蹉跎又十載，憂患豈易述。
流年不貸人，白髮日夜宻。
冠雖未即挂，馭己不容叱。
尚覬公朝恩，養老霑散秩。
閉門教子孫，志願真永畢。
上章納祿恩畀外祠遂以五月初東歸五首·其一
作者：陸游
朝代：宋

身似霜松老不枯，乞骸猶得侍清都。
百錢濁酒渾家醉，六月飛蚊徹曉無。
美睡不愁閑客攪，出遊自有小兒扶。
買山尚恐巢由笑，敢問君王覓鏡湖。
上章納祿恩畀外祠遂以五月初東歸五首·其三
作者：陸游
朝代：宋

群玉峰頭孤夢斷，五雲溪上野舟回。
傍人鷗鳥自然熟，到處藕花無數開。
麥飯不饜常面槁，柴門閑掩自心灰。
雨來正作盆山地，不怕冥冥半月梅。
上章納祿恩畀外祠遂以五月初東歸五首·其二
作者：陸游
朝代：宋

黄紙淋漓字似鴉，即今真箇是還家。
園廬漸近湖山好，鄰曲來迎鼓笛譁。
籩實傍籬收豆莢，盤蔬臨水采芹芽。
皇家養老非忘汝，不必青門學種瓜。
上章納祿恩畀外祠遂以五月初東歸五首·其五
作者：陸游
朝代：宋

此身惟有一躬耕，乞得餘年樂太平。
東觀並遊收昨夢，西湖重到付來生。
一堤草露明晨照，半浦荷風颭晚晴。
歷歷歸途皆勝事，江亭先聽櫂歌聲。
上章納祿恩畀外祠遂以五月初東歸五首·其四
作者：陸游
朝代：宋

身是風前一斷蓬，經年竊食竟何功。
倚天青嶂迎船出，撲馬紅塵轉眼空。
網戶餉魚勝丙穴，旗亭送酒等郫筒。
死前幸作扶犁叟，免使淮南笑發蒙。
上虞逆旅見舊題歲月感懷
作者：陸游
朝代：宋

舴艋爲家東復西，今朝破曉下前溪。
青山缺處日初上，孤店開時鶯亂啼。
倦枕不成千里夢，壞牆閑覓十年題。
漆園傲吏猶非達，物我區區豈足齊。
下元日五更詣天慶觀寶林寺
作者：陸游
朝代：宋

朝罷琳宫謁寶坊，強扶衰疾具簪裳。
擁裘假寐籃輿穏，夾道吹烟樺炬香。
樓外曉星猶磊落，山頭初日已蒼涼。
鳴騶應有高人笑，五斗驅君早夜忙。
不入城半年矣作短歌遣興
作者：陸游
朝代：宋

我居城西南，渺渺水雲鄉。
舟車皆十里，來往道豈長。
今夏我來時，天風吹荷香。
再來已孟冬，慘然天霣霜。
市南兩株柳，葉盡萌已黄。
乃知多事人，歲晚虛悲傷。
名藍墮劫火，鞠爲瓦礫場。
河橋比一新，華表照康莊。
成壞莽相尋，推理海芒芒。
疾豎造物兒，吾手扼其吭。
砥柱天下險，一葦乃可杭。
養氣倘能全，斯言豈荒唐。
不如茅屋底四首·其一
作者：陸游
朝代：宋

鑄印大如斗，佩劍長拄頤。
不如茅屋底，睡到日高時。
不如茅屋底四首·其三
作者：陸游
朝代：宋

火齊堆盤起，珊瑚列庫藏。
不如茅屋底，父子事耕桑。
不如茅屋底四首·其二
作者：陸游
朝代：宋

南伐逾銅柱，西征出玉關。
不如茅屋底，高枕看青山。
不如茅屋底四首·其四
作者：陸游
朝代：宋

列鼎賓筵盛，籠坊從騎都。
不如茅屋底，醉倒喚兒扶。
不寐
作者：陸游
朝代：宋

一竿江渚寄沉冥，衰疾侵凌失鬢青。
困睫日中常欲閉，夜闌枕上却惺惺。
不寐
作者：陸游
朝代：宋

老眼睡眠少，林居烟雨昏。
百年歸老死，萬事付乾坤。
熠熠螢穿幔，錚錚鐵過門。
欲明聞漉稻，浩嘆閔黎元。
不寐
作者：陸游
朝代：宋

閏年九月已重裘，說著功名即自羞。
病骨不禁霜氣峭，高風正送雁聲遒。
半杯濁酒如欺老，一點青燈欲訴愁。
不寐裁詩真習氣，輸它睡足向黄州。
不寐
作者：陸游
朝代：宋

麗譙聽盡短長更，幽夢無端故不成。
寒雨似從心上滴，孤燈偏向枕邊明。
讀書有味身忘老，報國無期涕每傾。
敢爲衰殘便虛死，誓先鄰曲事春耕。
不睡
作者：陸游
朝代：宋

城遠不聞鐘鼓傳，孤村風雨夜騷然。
但悲緑酒欺多病，敢恨青燈笑不眠。
水冷硯蟾初薄凍，火殘香鴨尚微烟。
虛窗忽報東方白，且復繙經繡佛前。
世上
作者：陸游
朝代：宋

世上悠悠東逝波，金丹将奈鬢絲何。
牆頭楊柳知秋早，窗外芭蕉受雨多。
伏櫪自應如老驥，還鄉元欲借明駞。
吾棋一局千年事，從使旁觀爛斧柯。
世事
作者：陸游
朝代：宋

世事如今盡伏輸，面能乾唾况其餘。
詩才退後愁强韵，眼力衰來怯細書。
斂迹已思焚筆硯，作勞敢避把犂鉏。
晴空萬里寬多少，一片閑雲足卷舒。
世事
作者：陸游
朝代：宋

世事本難全，吾生已愧天。
借書常稇載，餽酒亦蟬聨。
饘粥隨時具，湖山此地偏。
殘年更何慕，未死即神仙。
世事
作者：陸游
朝代：宋

世事說來猶可厭，宦情夢裏亦應無。
山林已結三生願，朝市誰非九折途。
醉舞杯盤無藉在，狂吟風月不枝梧。
何人今擅丹青藝，爲畫蘇門長嘯圖。
丙午五月大雨五日不止鏡湖渺然想見湖未廢時有感而賦
作者：陸游
朝代：宋

朝雨暮雨梅正黄，城南積潦入車箱。
鏡湖無復鍼青秧，直浸山脚白茫茫。
湖三百里漢訖唐，千載未嘗廢陂防。
屹如長城限氐羌，嗇夫有秩走且僵。
旱有灌注水何傷，越民歲歲常豐穰。
泆湖誰始謀不臧，使我婦子饜糟糠。
陵遷谷變亦何常，會有妙手開湖光。
蒲魚自足被四方，烟艇滿目菱歌長。
丙午初冬得心腹痛疾大下而愈羸耗不支方在告臥燕堂東偏聞民間前一夕被盜者慨然有感
作者：陸游
朝代：宋

愔愔四壁空，宛宛一室奧。
雨聲靜更聞，雨氣深不到。
下簾設紙屏，篝火支藥竈。
勿言此幽陋，足以養衰眊。
頗聞閭里間，比夕多狗盗。
游徼無乃闕，鰥寡將孰告。
家貧未决去，祿食當念報。
臥痾疇敢安，起立擲吾帽。
丙午十月十三夜夢過一大冢傍人爲余言此荆軻墓也按地志荆軻墓蓋在關中感嘆賦詩
作者：陸游
朝代：宋

采藥遊名山，物外富真賞。
秋關策蹇驢，雪峽蕩孤漿。
還鄉忽十載，高興寄遐想。
夢行河潼間，初日照仙掌。
坡陀荆棘冢，狐兔伏蓁莽。
悲歌易水寒，千古見精爽。
國讎久不復，驚覺泚吾顙。
何時真過兹，薄酹神所饗。
丙寅元日
作者：陸游
朝代：宋

縹緲初聞寺閣鐘，霏微零雨兆年豐。
家家椒酒歡聲裏，戶戶桃符霽色中。
春枕方濃從賣困，社醅雖美倦治聾。
從今萬事俱拋擲，且作人間百歲翁。
丙辰上元前一日
作者：陸游
朝代：宋

弊裘破帽髮鬅鬙，宛似山房罷講僧。
身病不禁連夜雨，家貧只挂舊年燈。
修椽柳外掀樓角，危檻雲間露塔層。
自笑閑遊本無定，興闌隨處倚枯藤。
並山東南閑步至野人吳氏居乃歸
作者：陸游
朝代：宋

信步閑行遍四鄰，擁籬老稚看綸巾。
人隨世換朋儕少，志與年衰感慨頻。
梅送冷香横雪岸，雁翻孤影下烟津。
豐年何地醻君賜，剩向旗亭作醉人。
丫頭巖見周洪道以進士入都日題字
作者：陸游
朝代：宋

烏巾白紵蹋京塵，瑶樹瓊林照路人。
西省歸來名蓋代，兩行墨色尚如新。
中夜對月小酌
作者：陸游
朝代：宋

今夕復何夕，素月流清輝。
徘徊入我堂，化作白玉墀。
栖鳥滿高樹，空庭結烟霏。
可憐如許景，早眠人不知。
我幸與周旋，一醉那得辭。
整我接羅巾，斟我翡翠巵。
清愁不可耐，三嗅梅花枝。
中夜投宿修覺寺
作者：陸游
朝代：宋

陸走崔嵬水下瀧，客中更復客它邦。
晚離方井雲藏市，夜渡新津火照江。
人語紛紛投野市，床敷草草寄僧窗。
五更風雨妨歸夢，臥看殘燈吐半缸。
中夜睡覺兩目每有光如初日歷歷照物晁文元公自謂養生之驗予則偶然耳感而有作
作者：陸游
朝代：宋

人情所願欲，莫若貴與富。
是皆有命焉，非力可成就。
予昔未有聞，無與發其覆。
趦趄强干祿，時命適大謬。
方行蛇當道，未至獒已嗾。
適燕乃南轅，之楚顧北首。
風波起平地，兩耳厭嘲詬。
隴蜀萬里餘，數遍道傍堠。
六十歸爲郎，數月草章奏。
夫豈或使之，擊去惟恐後。
嗟彼亦何心，喜慍出邂逅。
還山惟自訟，衡茅屏幽陋。
乘除得少健，上下歷巖岫。
得飽豈復擇，百口同飯糗。
寒龜久猶息，野鶴老益瘦。
又如已放馬，寧當夢華廐。
造物念途窮，畀以樗櫟壽。
雖無熊鳥術，坐空陰陽寇。
兩眥若有光，夜視如正晝。
物生稟定數，此語聞自舊。
置冰鳥覆翼，棄野於菟穀。
偶然當後死，鬼錄自遺漏。
山陂粟屢收，池水麻可漚。
鄰父相歡娛，席地醉醇酎。
中夜聞大雷雨
作者：陸游
朝代：宋

雷車駕雨龍盡起，電行半空如狂矢。
中原戰爭五十年，上帝震怒初一洗。
黄頭女真褫魂魄，面縳軍門争請死。
已聞三箭定天山，何啻積甲齊熊耳。
捷書馳騎奏行宫，近臣上壽天顔喜。
閤門明日催賀班，雲集千官摩劍履。
長安父老請移蹕，願見六龍臨渭水。
從今身是太平人，敢憚安西九千里。
中夜苦寒
作者：陸游
朝代：宋

困窮全素節，羸老愈剛腸。
報國永無日，飯蔬那自傷。
布衾如鐵冷，冬夜抵年長。
推枕歌梁甫，中庭月似霜。
中夜起出門月露浩然歸坐燈下有賦
作者：陸游
朝代：宋

月白萬瓦霜，露重四山雨。
開門忽驚嘆，秋色已如許。
去蜀如昨日，坐閱四寒暑。
無才屏朝蹟，有罪宜野處。
平生萬里心，收斂臥環堵。
朱顔逝不留，白髮生幾縷。
人言尺蠖屈，要有黄鵠舉。
功名非老事，歲晚忍羈旅。
中夜起登堂北小亭
作者：陸游
朝代：宋

幽人曵杖上青冥，掠面風輕宿醉醒。
朱戸半開迎落月，碧溝不動浸疏星。
禽聲格磔頻移樹，花影扶疏自滿庭。
嘆息明年又安往，此身何啻似浮萍。
中夜雨霽月色入户起飲酒一杯作絕句
作者：陸游
朝代：宋

吹盡浮雲天宇清，城頭疊鼓報三更。
平生無此一杯酒，玉笥峰頭看月生。
中巖圜老像贊
作者：陸游
朝代：宋

我遊中巖，拜師於床。
巍巍堂堂，鳳舉龍驤。
公住無爲，訪我成都。
雄辯縱橫，玉色敷腴。
別未十日，梁木告摧。
我如飛蓬，萬里南來。
孰謂窮山，乃瞻儀形。
牆壁說法，况此丹青。
中庭納凉二首·其一
作者：陸游
朝代：宋

紅映衡門夕照明，翠浮村巷暝烟生。
摇摇楸線風初緊，颭颭荷盤露欲傾。
數酌濁醪留客醉，一編疑義與兒評。
須臾散去人聲寂，獨數城頭長短更。
中庭納凉二首·其二
作者：陸游
朝代：宋

散髮江天懶出遊，衡門日落鎖梧楸。
火雲突兀方蒸暑，銀漢縱橫已報秋。
熠熠露螢黏徑草，鼕鼕漏鼓下譙樓。
追凉明日無奇策，聊向林間卜雨鳩。
中春偶書
作者：陸游
朝代：宋

鄰曲祈蠶候，陂塘浸種時。
春寒薪炭覺，雨霽鼓鐘知。
驢瘦衝泥怯，魚驚食釣遲。
衰翁一味懶，耕養愧吾兒。
中春連日得雨雷亦應候
作者：陸游
朝代：宋

誰言白首意低摧，老子逢春亦樂哉。
犁畔方吹社公雨，壟頭又轉阿香雷。
睡餘支枕聽鶯語，醉裏題窗記燕來。
更有山家堪喜事，吾孫上樹欲千回。
中溪
作者：陸游
朝代：宋

散人無俗事，日日山中行。
今朝中溪寺，妙絕不可名。
幽處萬木合，忽然千頃平。
緑黛染晴嶂，白雲如玉城。
巖花勸小酌，天風吹獨醒。
雖無九皋鶴，奇哉此松聲。
我如折翼鵬，回盡九萬程。
脱履擲拄杖，於此餞餘生。
中秋夜半後無雲而月色微淡尤爲絕景
作者：陸游
朝代：宋

輕烟薄靄九霄寒，素月渾如隔縠看。
此夕洞庭應更好，誰能從我跨青鸞。
中閣
作者：陸游
朝代：宋

萬仞仙山插太空，山腰依約見蓮宮。
人寰隔絕無人到，洞府深沉有路通。
石隙生雲埋柱礎，海光浮日映簾櫳。
野僧齋罷憑闌久，千里秋毫入望中。
丹芝行
作者：陸游
朝代：宋

劍山峨峨插穹蒼，千林萬谷蟠其陽。
大丹九轉古所藏，靈芝三秀夜吐光。
如火非火森有芒，朝陽欲升尚煌煌。
何由劚取换肝腸，往駕素虬朝紫皇。
久不得張漢州書
作者：陸游
朝代：宋

儘道三巴遠，那無一紙書。
衰遲自難記，不是故人疏。
久客
作者：陸游
朝代：宋

憔悴閑坊底，蕭條久客心。
燕歸知社過，葉密覺春深。
燈火愁殘史，塵埃嘆素琴。
餘生猶有幾，去日苦駸駸。
久客書懷
作者：陸游
朝代：宋

行役飽看山，沉綿剩得閑。
忘憂緣落魄，耐老爲癡頑。
射虎臨秦塞，騎驢入蜀關。
芳洲蘭可佩，幽磴桂堪攀。
欸乃聲饒楚，陬隅句带蠻。
悠然長自遣，故里幾時還。
久旱忽大雨涼甚小飲醉眠覺而有作
作者：陸游
朝代：宋

暑雨蕭蕭滴夜長，曉窗探借九秋涼。
金荷淺酌閑傳酒，銀葉無烟静炷香。
舒雁且爲賖死計，鳴鳩便欲策勲忙。
散人亦未全無事，枕籍琴書滿一床。
久無客至戲作
作者：陸游
朝代：宋

瘦影支離雪鬢繁，頻年老病卧孤村。
雍容那有客聯騎，剝啄尚無僧扣門。
濁酒香浮新社甕，晚瓜味敵故侯園。
茅簷蓬戶風烟晚，小酌欣然對子孫。
久無暇近書卷慨然有作
作者：陸游
朝代：宋

少年喜讀書，事業期不朽。
致君頗自許，書卷常在手。
白頭乞鍾釜，坐使此心負。
朝衙有達午，夕坐或過酉。
文符苦酬對，迎餞厭奔走。
直憂先狗馬，豈但凋蒲柳。
永懷簡編香，更覺冠冕醜。
饑餐一簞飯，悶酌一巵酒。
吟哦從所好，貧賤亦何有。
余悔已莫追，寄謝故山友。
久疾三首·其一
作者：陸游
朝代：宋

久疾無時已，殘年莫更論。
流離魂未返，窮困舌空存。
畊壟關心事，祠官荷主恩。
但愁垂老眼，不見定中原。
久疾三首·其三
作者：陸游
朝代：宋

幽屏元無事，沉緜自鮮歡。
脛長猶可截，冠挂豈容彈。
擣藥香塵細，尋書蜜炬殘。
晚来差覺健，風月小庭寛。
久疾三首·其二
作者：陸游
朝代：宋

殘年仍卧疾，窗户夜愔愔。
一日且復過，久生非所欽。
暗塵侵藥笥，微月伴衣砧。
萬里懷良友，前盟可得尋。
久疾灼艾小愈晚出門外
作者：陸游
朝代：宋

老境侵凌病滿軀，火攻下策得枝梧。
沽來村酒初判醉，叱去山童不遣扶。
霜重木凋鴉可數，溪清魚見鸛相呼。
興闌却掩齋扉卧，閑看青燈照藥爐。
久病
作者：陸游
朝代：宋

卧疾閲三時，冥冥不自持。
婢諳曾製藥，犬識舊迎醫。
質貸交親厭，呻吟里巷知。
有時推枕起，清嘯尚能奇。
久病灼艾後獨臥有感
作者：陸游
朝代：宋

白帝城高暮柝傳，幽窗搔首意蕭然。
江邊雲濕初横雁，牆下桐疏不庇蟬。
計出火攻傷老病，臥聞鳶墮嘆蠻烟。
諸賢好試籌戎策，斂退無心競著鞭。
久雨
作者：陸游
朝代：宋

昏昏風雨暗東湖，恰似梅黄四月初。
高樹送聲驚客枕，小池分溜入清渠。
飛蚊屏迹知何在，團扇生塵已暗疏。
須信西遊有奇事，今年三伏夜觀書。
久雨
作者：陸游
朝代：宋

水長平侵岸，雲低半失村。
菰蒲亂鳧鴨，泥潦困雞豚。
弄筆排孤悶，煎茶洗睡昏。
荒郊多狗盜，及早閉柴門。
久雨
作者：陸游
朝代：宋

風雨連旬日，屢空猶晏如。
敢言苔及榻，僅免釜生魚。
薺糝朝供鉢，松肪夜照書。
百年如此過，作計未全疏。
久雨
作者：陸游
朝代：宋

黄葉雨中盡，饑鴻烟際來。
時艱歲仍惡，身死病相催。
西埭無行路，南山有疾雷。
囊空罷沽酒，一醉轉悠哉。
久雨二首·其一
作者：陸游
朝代：宋

梅子青青苦未黄，經旬積雨欲頹牆。
蠹生書帙時須火，潤入衣篝剩得香。
鄰舍相逢驚間闊，通宵不寐聽淋浪。
定知又發韓公笑，有底鳴蛙兩股長。
久雨二首·其二
作者：陸游
朝代：宋

梅天一日幾陰晴，對酒無聊醉不成。
巧曆莫能知雨點，孤桐那解寫溪聲。
林深鳥爵來無數，草茂鋤耰去即生。
明日雲開天萬里，御風吾欲過青城。
久雨初霽
作者：陸游
朝代：宋

兩月涔涔雨不休，今年春近尚重裘。
水深草茂群蛙怒，日出風和宿麥秋。
陂壞堤防誰與筑，市遥鹽酪絕難求。
農家辛苦尋常事，賣劍方當更買牛。
久雨喜晴十韵
作者：陸游
朝代：宋

一雨二十日，頽牆屋茆爛。
扶杖出門行，四顧水瀰漫。
村迥鳩爭巢，村昏雞失旦。
荒庭蛙黽豪，空廡螢火亂。
蠧魚敗書編，萍草黏户半。
清風忽東来，一剪雨脚斷。
天青日杲杲，河白星燦燦。
車轍尋舊途，船步出新岸。
稍喜泥潦乾，破竈得炊爨。
賤貧固多憂，長歌寄吾嘆。
久雨小飲
作者：陸游
朝代：宋

春来日日風雨横，老去時時衰病攻。
門外回塘初漲緑，尊前槁面蹔生紅。
未除豪氣每自笑，欲吐狂言無與同。
安得并刀剪簷溜，憑高萬里望晴空。
久雨排悶
作者：陸游
朝代：宋

一春略無十日晴，雨脚纔斷雲已生。
奇葩摧敗等青莧，嘉穀漂蕩隨浮萍。
書生病臥苔及榻，濕薪燎衣熏欲盲。
腰頑足痺空嘆息，咫尺不得行中庭。
讀書窗黑不見字，彈琴弦緩那成聲。
老盆濁酒且復醉，兩部鼓吹方施行。
久雨杜門遣懷
作者：陸游
朝代：宋

風雨蕭蕭臥掩關，經旬登覽負溪山。
也知解送豐年喜，無奈難消永日閑。
平野横吹看凌厲，畫簷高瀉聽淙潺。
城闉路斷吾何恨，濁酒枯魚亦破顔。
久雨薪炭食飲俱不繼戲作
作者：陸游
朝代：宋

澤國春饒雨，書生老益貧。
固難誇練炭，亦豈擇勞薪。
鹽盡纔供暮，醯微尚惱鄰。
人嗤信書誤，癡絕望常珍。
久雨路斷朋舊有相過者皆不能進
作者：陸游
朝代：宋

今年風雨多，平陸成沮洳。
吾廬地尤下，積水環百步。
客從城市來，熟視却復去。
僮奴笑欲倒，繖屐知無路。
計其各還家，對竈燎衣袴。
嗟予久退藏，蓬藋生庭戶。
誰如數子賢，裹飯肯來顧。
清言雖不接，亦足慰遲暮。
久雨道懷
作者：陸游
朝代：宋

暮年惜日月，木落輒動心。
閑居念親友，所願聞足音。
風雨斷官道，吾廬況幽深。
渺渺雲水鄉，蕭蕭蘆荻林。
草茂豪鳴蛙，天闊無来禽。
四顧此何處，悠悠付孤斟。
久雨驟晴山園桃李爛漫獨海棠未甚開戯作
作者：陸游
朝代：宋

雨霽風和日漸長，小園尊酒答年光。
直令桃李能言語，何似多情睡海棠。
之廣都憩鐵像院
作者：陸游
朝代：宋

歲暮天苦寒，風雨復乘之。
道邊得古寺，欣然具晨炊。
瘦樹立中庭，斷蔓絡短籬。
小僧爲設爐，童子燒槁枝。
坐令手足柔，髭間失冰澌。
敬禮龕中像，盡讀廡下碑。
少年志四方，故里了不思。
晚知行路難，更覺遊子悲。
一官始巴僰，剡曲歸何時。
置之勿復道，爛醉忘天涯。
乍凉
作者：陸游
朝代：宋

凉風蘇病骨，摇落起詩情。
一病輒數日，幾詩終此生。
招呼丹竈客，結束玉霄行。
預想溪橋路，三更待月明。
乍晴出遊
作者：陸游
朝代：宋

八十山翁病不支，出門也賦喜晴詩。
小樓酒旆闌街處，深巷人家曬練時。
本借微風欹帽影，却乘新暖弄鞭絲。
歸來幸有流香在，剩伴兒童一笑嬉。
乍晴至園中
作者：陸游
朝代：宋

藥笈漁竿每自隨，枯筇短帽恰相宜。
投林但有窮猿喜，伏櫪元無老驥悲。
巖溜甘寒通碧沼，野梅清絕隔疏籬。
放翁老甚情懷懶，那辦題詩寄所思。
乍晴行西村
作者：陸游
朝代：宋

堤樹叢祠北，烟村古埭南。
買魚論木盎，挑薺滿荆籃。
積潦經旬月，晴光見二三。
農功殊可念，保麥復祈蠶。
乍晴風日已和泛舟至扶桑埭徘徊西村久之
作者：陸游
朝代：宋

十日風雨今日晴，衰病忽減思閑行。
接䍦一幅烟霧薄，舴艋八尺鳬鷖輕。
亭亭孤塔遠天碧，曲曲深巷斜陽明。
數家茅屋門晝掩，不聞人聲聞碓聲。
身似龐公不入城，東阡南陌餞餘生。
新年倘有豐年喜，買酒漁村看太平。
乍自京塵中得歸故山作五字識喜
作者：陸游
朝代：宋

門巷如秋爽，軒窗抵海寬。
初還綬若若，已覺面團團。
引睡拈書卷，偷閑把釣竿。
人生快意事，五月出長安。
乘大風發巴陵
作者：陸游
朝代：宋

雪濺浪方作，翠颭山欲浮。
奇哉萬頃湖，著我十丈舟。
三老請避風，叱去非汝憂。
神物識忠信，壯士憎滯留。
擊鼓催挂帆，揮手别岳州。
仰視群鵠翔，下闖百怪囚。
衡湘清絕地，恨不從此遊。
聊須百斛酒，往醉庾公樓。
乙丑七月二十九日夜分夢一士友風度甚高一見如宿昔出詩文數紙語皆簡淡可愛讀未終而覺作長句記之
作者：陸游
朝代：宋

客中得友絕清真，蓋未傾時意已親。
枕冷不知清夜夢，眼明喜見老成人。
河傾斗落三傳漏，霧散雲歸兩幻身。
心亦了然知是妄，覺來未免一酸辛。
乙丑九月三日晚久雨驟晴西南新月如玉鈎重陽以八月置閏菊花粲然滿園喜甚作一絕記之
作者：陸游
朝代：宋

初三新月見如期，重九黄花又及時。
俱是人間稱心事，典衣一醉更何疑。
乙丑元日
作者：陸游
朝代：宋

好在屠蘇酒，扶衰把一卮。
家貧爲壽略，曆閏換年遲。
薦廟須扶拜，題門强綴詩。
惟思買春困，熟睡過花時。
乙丑夏秋之交小舟早夜往來湖中戲成絕句十二首·其一
作者：陸游
朝代：宋

橫林渺渺夜生烟，野水茫茫遠拍天。
菱唱一聲驚夢斷，始知身在釣魚船。
乙丑夏秋之交小舟早夜往來湖中戲成絕句十二首·其一〇
作者：陸游
朝代：宋

娥江道上欲三更，垣屋參差閉月明。
倚柁賦詩無傑思，斷腸分付棹歌聲。
乙丑夏秋之交小舟早夜往來湖中戲成絕句十二首·其一一
作者：陸游
朝代：宋

秋來湖闊渺無津，旋結漁舟作四鄰。
滿眼是詩渠不領，可憐虛作水雲身。
乙丑夏秋之交小舟早夜往來湖中戲成絕句十二首·其一二
作者：陸游
朝代：宋

夢筆橋東夜繫船，殘燈耿耿不成眠。
千年未息靈胥怒，卷地潮聲到枕邊。
乙丑夏秋之交小舟早夜往來湖中戲成絕句十二首·其七
作者：陸游
朝代：宋

酒旆摇摇出竹籬，扁舟遠赴野人期。
一天風雨晚來惡，落盡白蓮渾不知。
乙丑夏秋之交小舟早夜往來湖中戲成絕句十二首·其三
作者：陸游
朝代：宋

譙門鼓角寺樓鐘，一一風傳到短篷。
喚得放翁殘酒醒，錦囊詩草不教空。
乙丑夏秋之交小舟早夜往來湖中戲成絕句十二首·其九
作者：陸游
朝代：宋

恰聽殘蟬禹寺門，又看新月石帆村。
後來復有龜堂老，千載猶應此意存。
乙丑夏秋之交小舟早夜往來湖中戲成絕句十二首·其二
作者：陸游
朝代：宋

河漢橫斜斗柄低，啼鴉掠水未成栖。
怪生凄爽侵肌骨，船繫秦皇酒甕西。
乙丑夏秋之交小舟早夜往來湖中戲成絕句十二首·其五
作者：陸游
朝代：宋

雞頭纍纍如大珠，紅草綠荷風味殊。
天與楊梅成二絕，吾鄉獨有異鄉無。
乙丑夏秋之交小舟早夜往來湖中戲成絕句十二首·其八
作者：陸游
朝代：宋

七月湖中風露新，臨流閑照白綸巾。
荷花折盡渾閑事，老却蓴絲最惱人。
乙丑夏秋之交小舟早夜往來湖中戲成絕句十二首·其六
作者：陸游
朝代：宋

城南天鏡三百里，繚以重重翡翠屏。
最好長橋明月夜，寄船策蹇上蘭亭。
乙丑夏秋之交小舟早夜往來湖中戲成絕句十二首·其四
作者：陸游
朝代：宋

小市易散無人行，茫茫湖橋惟月明。
老夫解酲不用酒，自有千頃菰蒲聲。
乙丑重五二首·其一
作者：陸游
朝代：宋

盤中共解青菰粽，衰甚猶簪艾一枝。
寂寞廢詩仍止酒，今年真負此佳時。
乙丑重五二首·其二
作者：陸游
朝代：宋

飛棹中流救屈平，俚歌寧復楚遺聲。
危冠更在門楣上，但覺蕭敷與艾榮。
乙卯重九
作者：陸游
朝代：宋

九日村醅熟，逢迎不用呼。
樽前狂起舞，陌上醉相扶。
殘髮新霜白，衰顔落葉枯。
明年何足問，且復插茱萸。
乙卯重五
作者：陸游
朝代：宋

重五山村好，榴花忽已繁。
粽包分兩髻，艾束著危冠。
舊俗方儲藥，羸軀亦點丹。
日斜吾事畢，一笑向杯盤。
乙夜納凉
作者：陸游
朝代：宋

幽人新製葛衣成，二寸藤冠覺髮輕。
凈掃中庭延月色，緩拖拄杖聽蟬聲。
微凉便欲疏紈扇，小醉何妨倒玉罌。
八尺風漪真美睡，故應高枕到窗明。
乙巳早春
作者：陸游
朝代：宋

故故啼鶯傍曲廊，飛飛戲蝶度横塘。
病来對酒心雖怯，老去逢花眼尚狂。
床擁琴書供枕籍，簾通風月索平章。
一丘一壑從来事，起就功名未苦忙。
乙巳秋暮獨酌四首·其一
作者：陸游
朝代：宋

孤雲繫不定，野鶴籠難馴。
賣藥句曲秋，沽酒天台春。
中原幾流血，四海一閑人。
邀月對我影，折花插我巾。
花月成三友，江海爲四鄰。
何敢忘吾君，巢由稱外臣。
乙巳秋暮獨酌四首·其三
作者：陸游
朝代：宋

山陰老道士，寄情魚鳥中。
幽戶綠蘿月，孤舟白蘋風。
豈無小甕熟，尊杓誰與同。
邂逅得知心，一見嘆猶龍。
乙巳秋暮獨酌四首·其二
作者：陸游
朝代：宋

安期與羨門，秦漢迹已陳。
不如東平公，一劍隠紅塵。
醉歌題市樓，墨色粲如新。
叱吒興風雲，約束山川神。
從我者誰歟，夜渡黄鶴津。
乙巳秋暮獨酌四首·其四
作者：陸游
朝代：宋

湖中有隠士，或謂千歲人。
大兒嚴子陵，小兒賀季真。
姓名莫能知，况可得疏親。
有竿不釣魚，秋晚香粳新。
乙未元日
作者：陸游
朝代：宋

五十人間老大身，更堪從此数新春。
鼕鼕漏鼓催窗色，急急文書動驛塵。
病後光陰常自惜，客中節物爲誰新。
壯心只向郵亭盡，自揣頭顱莫問人。
九日小疾不出
作者：陸游
朝代：宋

病厭追遊懶舉觴，今年閉戸作重陽。
香烟裊裊閑縈几，書卷紛紛靜滿床。
斜日更增秋慘淡，黄花應怪客凄涼。
長安光景還如昨，誰醉城南杜曲旁。
九日試霧中僧所贈茶
作者：陸游
朝代：宋

少逢重九事豪華，南陌雕鞍擁鈿車。
今日蜀州生白髮，瓦爐獨試霧中茶。
九月一日夜讀詩稿有感走筆作歌
作者：陸游
朝代：宋

我昔學詩未有得，殘餘未免從人乞。
力孱氣餒心自知，妄取虚名有慚色。
四十從戎駐南鄭，酣宴軍中夜連日。
打毬築場一千步，閱馬列廄三萬疋。
華燈縱博聲滿樓，寶釵豔舞光照席。
琵琶絃急冰雹亂，羯鼓手勻風雨疾。
詩家三昧忽見前，屈賈在眼元曆曆。
天機雲錦用在我，剪裁妙處非刀尺。
世間才傑固不乏，秋毫未合天地隔。
放翁老死何足論，廣陵散絕還堪惜。
九月一日未明起坐
作者：陸游
朝代：宋

病骨清羸八十餘，空齋凄冷五更初。
忽聞雲表新來雁，起讀燈前未竟書。
坐久屢傳雞喔喔，夢殘猶化蝶蘧蘧。
農功漸畢身無事，約束家童種晚蔬。
九月七日子坦子聿俱出斂租穀雞初鳴而行甲夜始歸勞以此詩
作者：陸游
朝代：宋

仲秋穀方登，螟生忽告饑。
艱難冀一飽，俯仰事已非。
貸糧助耕耘，客主更相依。
一旦忽如此，欲語涕屢揮。
共斂螟之餘，存者牛毛稀。
吾兒廢書出，辛苦幸庶幾。
夜半聞具舟，憐汝露溼衣。
既夕不能食，念汝戴星歸。
手持一杯酒，老意不可違。
秫瘦酒味薄，食少雞不肥。
頗聞吳中熟，多稼徹王畿。
亦欲就飽處，無羽能奮飛。
官富哀我民，榜笞方甚威。
渠亦豈得已，撫事增歔欷。
九月三十日登城門東望悽然有感
作者：陸游
朝代：宋

減盡腰圍白盡頭，經年作客向夔州。
流離去國歸無日，瘴癘侵人病過秋。
菊蕋殘時初把酒，雁行横處更登樓。
蜀江朝暮東南注，我獨胡爲淹此留。
九月三日同吕周輔教授遊大邑諸山
作者：陸游
朝代：宋

大邑知名杜叟詩，山中仍值菊花時。
節旄落盡羈臣老，髀肉生來壯士悲。
豪舉每嫌杯緑淺，癡頑頗怪鬢絲遲。
廣文别乘官俱冷，相伴寬爲五日期。
九月三日泛舟湖中作
作者：陸游
朝代：宋

兒童隨笑放翁狂，又向湖邊上野航。
魚市人家滿斜日，菊花天氣近新霜。
重重紅樹秋山晚，獵獵青帘社酒香。
鄰曲莫辭同一醉，十年客裏過重陽。
九月下旬即事
作者：陸游
朝代：宋

霜晚知蕎熟，山寒喜酒醲。
黄絲聽夜織，赤米看晨舂。
儲藥扶持老，收薪準備冬。
兒扶還客拜，顧影嘆龍鍾。
九月二十三夜小兒方讀書而油盡口占此詩示之
作者：陸游
朝代：宋

徹骨貧來累始輕，孤村月上正三更。
汝因油盡眠差早，我亦尊空醉不成。
南陌金羈良自苦，北邙麟冡半無名。
書生事業期千載，得喪從來未易評。
九月二十五日鷄鳴前起待旦
作者：陸游
朝代：宋

堪笑枯腸漸畏茶，夜闌坐起聽城笳。
爐溫自撥深培火，燈暗猶垂半結花。
斷夢不妨尋枕上，孤愁還似客天涯。
掃塵拾得殘詩稿，滿紙風鴉字半斜。
九月二十八日五鼓起坐抽架上書得九域志泫然有感
作者：陸游
朝代：宋

一事無成老已成，不堪歲月又崢嶸。
愁生新雁寒初下，睡起殘燈曉尚明。
天地何由容醜虜，功名正恐屬書生。
行年七十初心在，偶展輿圖泪自傾。
九月六夜夢中作笑詩覺而忘之明日戲追補一首
作者：陸游
朝代：宋

吾家笑疾自士龍，我才雖卑笑則同。
紛紛世事何足計，盡付撫掌掀髯中。
清樽可醉風月好，虚空萬象皆絕倒。
問君此笑是喜不，道得老夫輸一籌。
九月六日小飲醒後作
作者：陸游
朝代：宋

短劍悲秦俠，高歌憶楚狂。
酒醒愁衮衮，香冷夢倀倀。
屋老垣衣茂，池深石髮長。
地爐須早計，衰病怯新霜。
九月初作
作者：陸游
朝代：宋

莫笑衡茆陋，幽情得細論。
客疏慚啜醢，僧熟認敲門。
杳杳烟中剎，昏昏雨外村。
登高負今歲，老病易消魂。
九月初作四首·其一
作者：陸游
朝代：宋

菊佩糕盤節物催，老懷撫事一悠哉。
年光半付殘編去，詩句時從倦枕來。
零落朋儔今孰在，寂寥事業世方咍。
兩叢月桂門前買，自下中庭破綠苔。
九月初作四首·其三
作者：陸游
朝代：宋

碧海仙蓬感舊遊，暮年心事轉悠悠。
登高此去無多日，扶病重來又過秋。
十里樓臺迷巷陌，萬家砧杵戒衣裘。
平生剩欠觀書債，四庫留人未許休。
九月初作四首·其二
作者：陸游
朝代：宋

九月都門凜欲霜，羸軀恩免立鵷行。
細書付吏謄初稿，和藥呼兒對古方。
陋巷閉門常謝客，高齋掃地獨焚香。
此生自計終何取，似有山林一日長。
九月初作四首·其四
作者：陸游
朝代：宋

富貴功名未足云，平生一飯不忘君。
哦詩高韵凄金石，把釣幽情渺水雲。
落葉打窗秋已暮，歸鴉泊樹日將曛。
欲知老病常多感，革带今年減幾分。
九月初郊行
作者：陸游
朝代：宋

九月吳中尚裌衣，江郊策馬踏斜暉。
蕎花漫漫連山路，豆莢離離映版扉。
蒼兔避鷹投磵去，黄鵪脫網傍人飛。
農家光景關心事，不爲無才也合歸。
九月十一日疾小間夜賦二首·其一
作者：陸游
朝代：宋

清夜房櫳燈火微，此心病起更依依。
空驚床下莎蟲語，不見梁間巢燕歸。
蒼硯有池殘墨在，白頭不櫛亂書圍。
可憐未遽忘風月，猶夢華觴插羽飛。
九月十一日疾小間夜賦二首·其二
作者：陸游
朝代：宋

病後衣巾盡覺寬，挈提裘領喟然嘆。
孤燈不焰熒熒碧，小雨無聲慘慘寒。
只道清心災自退，豈知非意病相干。
平生最愛秋搖落，惆悵今年怯倚欄。
九月十二日折菊
作者：陸游
朝代：宋

黄菊芬芳絕世奇，重陽錯把配萸枝。
開遲愈見凌霜操，堪笑兒童道過時。
九月十八夜夢避雨叩一僧院有老宿年八十許邀留甚勤若舊相識者夢中爲賦此詩
作者：陸游
朝代：宋

畫簷急雨傾高秋，夜投丈室燈幽幽。
耆年擁毳雪滿頭，拂拭床敷邀我留。
雛猊戲擲香出喉，蓬蓬結成蒼玉毬。
蠻童掲簾侍者憂，觸散香烟當罰油。
九月十八日至山園是日頗有春意
作者：陸游
朝代：宋

烏藤真好友，伴我出荆扉。
落葉紛如積，鳴禽暖不歸。
露濃松鬣長，土潤朮苗肥。
未盡幽尋興，還家趁夕暉。
九月十六日夜夢駐軍河外遣使招降諸城覺而有作
作者：陸游
朝代：宋

殺氣昏昏横塞上，東並黄河開玉帳。
晝飛羽檄下列城，夜脱貂裘撫降將。
將軍櫪上汗血馬，猛士腰間虎文韔。
階前白刅明如霜，門外長戟森相向。
朔風卷地吹急雪，轉盼玉花深一丈。
誰言鐵衣冷徹骨，感義懷恩如挾纊。
河外諸城一洗空，太行北嶽元無恙。
更呼斗酒作長歌，要遣天山健兒唱。
九月十四日夜雞初鳴夢一故人相語曰我爲蓮華博士蓋鏡湖新置官也我且去矣君能暫爲之乎月得酒千壺亦不惡也既覺惘然作絕句記之
作者：陸游
朝代：宋

白首歸修汗簡書，每因囊粟戲侏儒。
不知月給千壺酒，得似蓮華博士無。
九月十日
作者：陸游
朝代：宋

不須扇障庾公塵，散地翛然學隱淪。
風帽可憐成昨夢，菊花已覺是陳人。
昏昏但苦餘酲在，草草久無佳句新。
嘆息吾生行已矣，老来歲月似奔輪。
九月十日夜獨坐
作者：陸游
朝代：宋

蓬窗燈火耿疏籬，正是寒沙雁到時。
頭少二毛真篤老，口無縱理亦長饑。
朝聞夕死固當勉，幼學壯行嗟已遲。
小豎夜闌私怪我，儼然危坐若深思。
九月十日如漢州小獵於新都彌牟之間投宿民家
作者：陸游
朝代：宋

適從卭州歸，又作漢州去。
天低慘欲雪，逰子悲歲暮。
十年辭京國，疋馬厭道路。
野火炎高岡，江雲暗空戍。
角弓寒始勁，霜鶻饑更怒。
邂逅成小獵，尺箠聊指呼。
北連武侯祠，南竝稚子墓。
合圍蹙窮鹿，設仗截狡兔。
壯哉带箭雉，耿介死不顧。
吾寧暴天物，戰法因得寓。
黄昏過民家，休馬燎裘袴。
割鮮盛燔炙，毛血灑庭戸。
老姥亦復奇，汛掃邀我駐。
丈夫儻未死，千金酬此遇。
九月晦日作四首·其一
作者：陸游
朝代：宋

菊枝傾倒不成叢，桐葉凋零已半空。
自是老来多感慨，不應蕭瑟爲秋風。
九月晦日作四首·其三
作者：陸游
朝代：宋

錦城誰與寄音塵，望斷秋江六六鱗。
正使傾家供麴蘖，定知不解醉愁人。
九月晦日作四首·其二
作者：陸游
朝代：宋

山路清寒近探梅，振衣高處興悠哉。
飛鴻杳杳江天濶，一片愁從萬里来。
九月晦日作四首·其四
作者：陸游
朝代：宋

炊烟漠漠衡門寂，寒日昏昏倦鳥還。
數樹丹楓映蒼檜，天工觧作范寛山。
九里
作者：陸游
朝代：宋

破曉憑鞍野興濃，鷺飛先我過村東。
綠鍼細細稻浮水，絳雪紛紛花舞風。
陌上鞦韆喧笑語，擔頭粔籹簇青紅。
誰知老子裴回意，絕愛山橫淡靄中。
乞奉祠未報食且不繼
作者：陸游
朝代：宋

富貴常求繫日繩，阨窮却羨棄家僧。
强顔始覺貧爲害，對鏡方嗟老可憎。
出戶風霜欺短褐，讀書父子共昏燈。
聖師夢奠二千載，一卷遺言終可憑。
乞祠久未報
作者：陸游
朝代：宋

聖朝未許領樷祠，擁褐清羸不自支。
鄧禹有靈應笑拙，周公無夢固知衰。
得閑要及身安日，到死應無睡足時。
七百日来塵滿抱，今朝湔祓有新詩。
乾封驛早行
作者：陸游
朝代：宋

己巳被驛書，乙亥戒徂兩。
扶衰犯霜露，疲憊不可狀。
夜行星滿天，晨起雞初唱。
槁枝燒代燭，凍菜擷供餉。
三年走萬里，天幸苟亡恙。
深知賦材薄，自笑得名妄。
宣温望玉座，何以待諮訪。
春江色如藍，歸舟行可榜。
乾明院觀畫
作者：陸游
朝代：宋

唐年蘭若占閑坊，名畫蕭條半在亡。
簌簌踈篁常似雨，陰陰古屋自生涼。
入門疊鼓初催講，喚馬斜陽欲滿廊。
顯晦熟思真有数，萬金奇跡棄頺牆。
乾道之初卜居三山今四十年八十有一感事抒懷
作者：陸游
朝代：宋

乾道之初結草廬，三朝六見紀元初。
年光拋擲雖加倍，生計蕭條愈不如。
目暗欲盲停夜課，髮殘無幾怯晨梳。
市聲風便猶關耳，未死終當更徙居。
乾道初予自臨川歸鍾陵李德遠范周士送别于西津是日宿戰平風雨終夕今自臨川之高安復以雨中宿戰平悵然感懷二首·其一
作者：陸游
朝代：宋

故人已作山頭土，倦客猶鄣陌上塵。
十五年間真一夢，又騎羸馬涉西津。
乾道初予自臨川歸鍾陵李德遠范周士送别于西津是日宿戰平風雨終夕今自臨川之高安復以雨中宿戰平悵然感懷二首·其二
作者：陸游
朝代：宋

十五年前宿戰平，長亭風雨夜連明。
無端老作天涯客，還聽當時夜雨聲。
予以壬戌六月十四日入都門癸亥五月十四日去國而中有閏月蓋相距正一年矣慨然有賦二首·其一
作者：陸游
朝代：宋

三百六十日，扶衰得出都。
略無新伎倆，仍是舊形模。
世事蠻攻觸，人情越事吳。
勿言蓴菜老，檥櫂醉湘湖。
予以壬戌六月十四日入都門癸亥五月十四日去國而中有閏月蓋相距正一年矣慨然有賦二首·其二
作者：陸游
朝代：宋

一百七十里，我行誰謂賒。
期年初去國，度宿即還家。
事似談春夢，身如寄客槎。
石帆村好在，重理舊桑麻。
予以淳熙戊戌歲自蜀歸時年五十四今三十有二年矣猶復强健得小詩自賀
作者：陸游
朝代：宋

入玉門關到酒泉，昔人想望若登天。
豈知萬里西征客，歸卧家山三十年。
予使江西時以詩投政府丐湖湘一麾會召還不果偶讀舊稿有感
作者：陸游
朝代：宋

文字塵埃我自知，向來諸老誤相期。
揮毫留得江山助，不到瀟湘豈有詩。
予出蜀日嘗遣僧則華乞籤于射洪陸使君祠使君以老杜詩爲籤予得遣興詩五首中第二首其言教戒甚至退休暇日因用韵賦五首·其一
作者：陸游
朝代：宋

我幼入家塾，結髮知苦心。
稍長謬聞道，篤守至于今。
淡然朱絲弦，三嘆有遺音。
詎敢負所學，枉尺求直尋。
彼哉孔光輩，千載污儒林。
予出蜀日嘗遣僧則華乞籤于射洪陸使君祠使君以老杜詩爲籤予得遣興詩五首中第二首其言教戒甚至退休暇日因用韵賦五首·其三
作者：陸游
朝代：宋

少壯不自料，慷慨志四方。
謝病還故山，始覺白日長。
命薄類蟬翼，功名安可望。
狐狸不足問，力不當豺狼。
惟有卧釣船，仰看白鷺行。
予出蜀日嘗遣僧則華乞籤于射洪陸使君祠使君以老杜詩爲籤予得遣興詩五首中第二首其言教戒甚至退休暇日因用韵賦五首·其二
作者：陸游
朝代：宋

童子丹元家，湛然居靈府。
世人不少悟，役役徒自苦。
江湖豈不廣，魚乃投數罟。
是身如璞玉，要經大火聚。
萬卷讀丹經，孰能精去取。
予出蜀日嘗遣僧則華乞籤于射洪陸使君祠使君以老杜詩爲籤予得遣興詩五首中第二首其言教戒甚至退休暇日因用韵賦五首·其五
作者：陸游
朝代：宋

我昔遊青城，萬仞窮躋攀。
巢居上官翁，許我分半山。
且言牡丹平，可卜茅三間。
報國未能忘，承詔遂東還。
蹭蹬意何成，看雲徒汗顔。
予出蜀日嘗遣僧則華乞籤于射洪陸使君祠使君以老杜詩爲籤予得遣興詩五首中第二首其言教戒甚至退休暇日因用韵賦五首·其四
作者：陸游
朝代：宋

孤雲起江郊，萬木酣天風。
水鳥何所恨，終夜號菰叢。
我興視中庭，北斗挂寒空。
誰言秋夜長，明星已生東。
丈夫老憂國，百慮蟠胸中。
予初仕爲寧德縣主簿而朱孝聞景參作尉情好甚篤後十餘年景參下世今又幾四十年忽夢見之若平生覺而感嘆不已
作者：陸游
朝代：宋

白鶴峰前試吏時，尉曹詩酒樂新知。
傷心忽入西窗夢，同在峬村折荔枝。
予十年間兩坐斥辠雖擢髮莫數而詩爲首謂之嘲詠風月既還山遂以風月名小軒且作絕句二首·其一
作者：陸游
朝代：宋

扁舟又向鏡中行，小草清詩取次成。
放逐尚非餘子比，清風明月入臺評。
予十年間兩坐斥辠雖擢髮莫數而詩爲首謂之嘲詠風月既還山遂以風月名小軒且作絕句二首·其二
作者：陸游
朝代：宋

緑蔬丹果薦瓢尊，身寄城南禹會村。
連坐頻年到風月，固應無客叩吾門。
予十許歲即往來雲門諸山今復與諸子來追念凄然
作者：陸游
朝代：宋

經行猶記髧髦初，所至渾如過故墟。
橋廢夕陽空鶴表，碑亡春草沒龜趺。
荒郊渺渺羊牛下，叢木蕭蕭鳥雀呼。
可恨一衰今至此，右携筇杖左人扶。
予好把酒常以小戶爲苦戲述
作者：陸游
朝代：宋

我非惡旨酒，好飲而不能。
方其臨觴時，直欲舉斗升。
若有物制之，合龠已不勝。
豈獨觀者笑，心亦甚自憎。
正如疾逆虜，憤切常橫膺。
蹭蹬忽衰老，何由效先登。
上天無長梯，繫日無長繩。
可嘆固非一，壯志空飛騰。
予宿疾多已失去獨氣痛時作賦詩自寬
作者：陸游
朝代：宋

疾久難全去，扶持度歲年。
垣牆完罅隙，匕筯禁芳鮮。
漸減觀書課，常儲買藥錢。
鄉人多不識，誰與問沉綿。
予年十六始識葉晦叔於西湖上後二十七年晦叔之弟聲叔來爲臨卭守相遇於成都晦叔沒久矣訪其遺文略無在者乃賦此詩
作者：陸游
朝代：宋

故人零落久山丘，誰記京華第一流。
曹霸揮毫空萬馬，庖丁投刃解千牛。
相逢夢境何勞記，追想清言未免愁。
雷電取将遺稿盡，他年虛有茂陵求。
予所居三山在鏡湖上近取舍東地一畝種花數十株彊名小園因戲作長句
作者：陸游
朝代：宋

出郭西南十里過，小園風月得婆娑。
翠屏三扇恰相倚，玉鏡一奩誰爲磨。
投鑷未嫌衰鬢白，插花聊喜醉顔酡。
耶溪更盡青鞋興，免使將軍怒脫靴。
予所居南並鏡湖北則陂澤重複抵海小舟縱所之或數日乃歸
作者：陸游
朝代：宋

□□□□□，□□□□□。
□□□□□，□□□□□。
人間五十年，自笑晚乃悟。
歸來寫苔紙，老憊無傑句。
予數年不至城府丁巳火後今始見之
作者：陸游
朝代：宋

陳迹關心已自悲，劫灰滿眼更增欷。
山川壯麗昔無敵，城郭蕭條今已非。
窣堵招提俱昨夢，祝融回祿尚餘威。
故交減盡新知少，縱保桑榆誰與歸。
予未冠即交諸名勝今無復在者感嘆有作
作者：陸游
朝代：宋

早歲鄉閭接勝流，老來零落嘆山丘。
欲尋共語人難得，却是封侯印易求。
數酌不能成兀兀，一枰且復寄悠悠。
世間只有身差重，惆悵今年白盡頭。
予欲自嚴買船下七里灘謁嚴光祠而歸會灘淺陸行至桐廬始能泛江因得絕句二首·其一
作者：陸游
朝代：宋

客星祠下渺烟波，欠我扁舟舞短蓑。
不爲窮冬怕灘惡，正愁此老笑人多。
予欲自嚴買船下七里灘謁嚴光祠而歸會灘淺陸行至桐廬始能泛江因得絕句二首·其二
作者：陸游
朝代：宋

桐廬縣前櫓聲急，蒼烟茫茫白鳥雙。
亂山日落潮未落，勝絕不减吴松江。
予秋夜觀月得瘧疾枕上賦小詩自戲
作者：陸游
朝代：宋

貪看霜月步亭皋，不覺寒侵范叔袍。
且倚誦詩驅瘧鬼，斷無人寄碧腴膏。
予素不工書故硯筆墨皆取具而已作詩自嘲
作者：陸游
朝代：宋

我昔生兵間，淮洛靡安宅。
髧髦入小學，童丱聚十百。
先生依靈肘，教以兔園冊。
僅能記姓名，筆硯固不擇。
竈煤磨斷瓦，荻管隨手畫。
稍長遊名場，粗若分菽麥。
偶窺文房譜，雖慕無由獲。
筆惟可把握，墨取黑非白。
硯得石即已，殆可供搗帛。
從渠膏粱子，竊視笑啞啞。
予自春夏屢病至立秋而愈作長句自賀
作者：陸游
朝代：宋

良藥扶衰抵萬金，漸加糜粥輟呻吟。
溪風拂簟有秋意，山影半庭生夕陰。
薄俗只成驚老眼，幽居正得遂初心。
岸巾待月欄干曲，更覺天公愛我深。
予行蜀漢間道出潭毒關下每憩羅漢院山光軒今復過之悵然有感
作者：陸游
朝代：宋

山光軒上幾閑遊，潭毒關前又小留。
麥隴雪苗寒剡剡，柘林風葉莫颼颼。
馬行劍閣從今始，門泊吳船亦已謀。
醉眼每嫌天地迮，盡將萬里著吾愁。
予頃遊青城數從上官道翁遊暑中忽思其人
作者：陸游
朝代：宋

往年屢遊丈人祠，上官八十如嬰兒。
自言少年聾不治，芝房松鬣可無饑。
叩之不答但解頤，德人之容端可師。
我聞學道當精思，畢世不可須臾離。
公雖泯默意可知，亡羊要是緣多岐。
逝從公遊亦未遲，聯杖跨海尋安期。
二友
作者：陸游
朝代：宋

剩儲名酒待梅開，凈掃虛窗候月來。
老子幽居得二友，人間萬事信悠哉。
二友
作者：陸游
朝代：宋

清芬六出水梔子，堅瘦九節石菖蒲。
放翁閉門得二友，千古夷齊今豈無。
二子
作者：陸游
朝代：宋

兩楹夢後少真儒，毁譽徒勞豈識渠。
孟子無功如管仲，揚雄有賦似相如。
敬王事業知誰繼，準易工夫故不疏。
孤學背時空絕嘆，白頭窮巷抱遺書。
二愛·其一
作者：陸游
朝代：宋

結屋不袤丈，著身還有餘。
破壁作小窗，亦足陳吾書。
無酒當飲水，無肉當飯蔬。
知止乃不殆，此語良非虛。
古人造道處，正自無絕殊。
願君勿它求，且復愛吾廬。
二愛·其二
作者：陸游
朝代：宋

門外秋水深，日日集鷗鷺。
是豈相與期，正以同類故。
殘年過七十，朋舊半丘墓。
非吾濟世心，嘆息莫予助。
人生非金石，去日如脫兔。
三復東野詩，獨立悲歲暮。
二感
作者：陸游
朝代：宋

狸奴睡被中，鼠橫若不聞。
殘我架上書，禍乃及斯文。
乾鵲下屋簷，鳴噪不待晨。
但爲得食計，何曾問行人。
惰得暖而安，饑得飽而馴。
汝計則善矣，我憂難具陳。
二月一日作
作者：陸游
朝代：宋

狼籍梅花委道傍，山櫻已復占年光。
簷消積雪時聞滴，衣覆殘爐剩得香。
老馬已衰寧識路，寒龜未死且搘床。
柴荆終日無來客，賴有陶詩伴日長。
二月一日夜夢
作者：陸游
朝代：宋

夢裏遇奇士，高樓酣且歌。
霸圖輕管樂，王道探丘軻。
大指如符券，微瑕互琢磨。
相知殊恨晚，所得不勝多。
勝算觀天定，精忠壓虜和。
真當起莘渭，何止復關河。
陣法參奇正，戎旃相蕩摩。
覺來空雨泣，壯志已蹉跎。
二月三日春色粲然步至湖上
作者：陸游
朝代：宋

不愧衰翁雪鬢新，出門也復整烏巾。
梅花隔水香撩客，野鳥穿林語喚人。
長日難消惟泥酒，災年不死又違春。
吾兒已到新安未，想掬清溪洗客塵。
二月二十四日作
作者：陸游
朝代：宋

棠梨花開社酒濃，南村北村鼓鼕鼕。
且祈麥熟得飽飰，敢說穀賤復傷農。
崖州萬里竄酷吏，湖南幾時起臥龍。
但願諸賢集廊廟，書生窮死勝侯封。
二月二十四日夜大風異常
作者：陸游
朝代：宋

天青無雲星錯落，大風忽自西南作。
壽藤老木不自全，門外豈容存略彴。
翁媼驚呼兒女泣，屋瓦飛空吁可愕。
巢傾共閔烏鵲死，空黑還疑鬼神惡。
南鄰僅有瓜牛廬，轉盼卷去無遺餘。
腐儒自笑獨耐事，一燈熒熒猶讀書。
二月二日夢中作
作者：陸游
朝代：宋

零落薔薇委道傍，更堪微雨漬殘香。
象床玉尺人何在，腸斷新裁錦一方。
二月十六日賞海棠
作者：陸游
朝代：宋

常年春半花事竟，今年春半花始盛。
衰翁不減少年狂，走馬直與飛蝶競。
妍華有露洗愈明，纖弱無風揺不定。
莫放飄零作紅雨，剩看倩笑臨粧鏡。
溪梅枯槁墮巖谷，山杏輕浮真妾媵。
欲誇絕艶不勝說，縱欠濃香何足病。
華燈銀燭揺花光，翠杓金舩豪酒興。
夜闌感事獨悽然，繁枝空折誰堪贈。
二月四日作
作者：陸游
朝代：宋

早春風力已輕柔，瓦雪消殘玉半溝。
飛蝶鳴鳩俱得意，東風應笑我閑愁。
二月晦日夜夢欲卜居近邑道遇老父告以不利欣然從之
作者：陸游
朝代：宋

夢中行卜居，道遇白髯叟。
一面出苦言，戒我棄勿取。
人之生實難，失脚墮虎口。
我深感其言，解衣奉杯酒。
豈知立談間，得此直諒友。
起坐心茫然，天闊樓挂斗。
二樂
作者：陸游
朝代：宋

遊山恨不遠，讀書恨不博。
天下多名山，何處無芒屩。
束書飽蠹魚，於汝寧不怍。
日月如過燒，老病將何若。
眼猶急開卷，足尚供尋壑。
少勞君勿辭，是中有真樂。
二毀
作者：陸游
朝代：宋

茶杯得之久，石硯日在前。
一朝忽墜地，質毀不復全。
附著以膠漆，入用更可憐。
杯猶奉飲啜，硯不廢磨研。
向使遂破碎，亦當歸之天。
動心則不可，此物何足捐。
五十
作者：陸游
朝代：宋

五十未名老，無如衰疾何。
肺肝空激烈，顔鬢已蹉跎。
夜宴看長劍，秋風舞短蓑。
此身如砥柱，猶足閲頺波。
五更聞雨思季長
作者：陸游
朝代：宋

幽叢鳴姑惡，高樹號杜宇。
驚回千里夢，聽此五更雨。
展轉窗未明，更覺心獨苦。
天涯懷故人，安得插兩羽。
五更讀書示子
作者：陸游
朝代：宋

近村遠村雞續鳴，大星已高天未明。
床頭瓦檠燈煜爚，老夫凍坐書縱横。
暮年於書更多味，眼底明明見莘渭。
但令病骨尚枝梧，半盞殘膏未爲費。
吾兒雖戅素業存，頗能伴翁飽菜根。
萬鍾一品不足論，時來出手蘓元元。
五更起坐
作者：陸游
朝代：宋

世間醉夢過浮生，誰肯披衣坐五更。
煜煜心光回自照，緜緜踵息浩無聲。
古人得意捐糟粕，癡子何知墮化城。
七十老翁須努力，鄰雞纔唱又窗明。
五月一日作
作者：陸游
朝代：宋

處處稻分秧，家家麥上場。
敢悲身老大，獨幸歲豐穰。
酪美朱櫻熟，菰青角黍香。
翛然一竹几，飽受北窗涼。
五月七日夜夢中作二首·其一
作者：陸游
朝代：宋

征行過孤壘，寂寞已千年。
馬病霜菅瘦，狐鳴古冢穿。
烟塵身欲老，金石志方堅。
零落英雄盡，何人共著鞭。
五月七日夜夢中作二首·其二
作者：陸游
朝代：宋

霜露薄貂裘，連年塞上留。
蘆笳青冢月，鐵馬玉關秋。
振臂忘身憊，憑天報國讎。
諸公方衮衮，好運幄中籌。
五月七日拜致仕敕口號二首·其一
作者：陸游
朝代：宋

剡曲東歸日醉眠，冰銜屢忝武夷仙。
恩如長假容居里，官似分司不限年。
一札疏榮馳廄置，兩兒扶拜望雲天。
坐糜半俸猶多愧，月費公朝二萬錢。
五月七日拜致仕敕口號二首·其二
作者：陸游
朝代：宋

黄紙東來墨未乾，孤臣恩許挂朝冠。
小兒扶出迎門拜，鄰舍相呼擁路觀。
白首奉身歸畎畝，清霄無夢接鵷鸞。
從今剩把花前酒，憂患都空量自寬。
五月下旬大熱晦日夜得雨明旦凉甚
作者：陸游
朝代：宋

一雨蕭然洗睡昏，清晨屣履自開門。
豈惟爽氣生山袂，坐覺凉颸入髮根。
浦口魚多來野鶴，林梢果熟下山猿。
吾廬清絕君知否，釣雪寒江不足言。
五月中連夕風雨氣候如高秋枕上有賦
作者：陸游
朝代：宋

擁被微吟短鬢秋，孤燈殘漏共悠悠。
雨聲不貸三更夢，酒力寧禁萬里愁。
身寄湖山鄰剡曲，心遊河嶽過關頭。
世間可恨知多少，虛弊當年季子裘。